ועדת הכלכלה, כנסת 25, פרוטוקול מספר 251, 2023-12-25 00:00

דוד ביטן: אני פותח את הישיבה

דוד ביטן:  המשך דיון על אמצעים להגברת הביטחון האנרגטי בישראל בשגרה ובחירום, דו שימוש, אגירה ומיקרוגריד

דוד ביטן:  אנחנו נמשיך מאיפה שהפסקנו בפעם שעברה

דוד ביטן:  נראה מי לא דיבר בפעם שעברה ואז נרשם, איתן פרנס

איתן פרנס: כן, אדוני, בוקר טוב, תודה רבה על זכות הדיבור

דוד ביטן: חבר'ה, לדבר בקיצור אם אפשר

איתן פרנס: אנחנו איגוד חברות אנרגיה ירוקה לישראל, ארגון התעשייה של התחום, פועלים כבר 14 שנה, אדוני, והדיון הזה חשוב שאין כדוגמתו

איתן פרנס:  בפעם הקודמת עסקו פה בנושא שאני מניח שלא ירפו ממנו גם היום, על איך לחלק את העוגה, אני אומר את זה בזהירות, אנחנו עוסקים בבעיות אחרות לגמרי

איתן פרנס:  אני רוצה לספר לאדוני שנושא הדיון פה זה עצמאות אנרגטית, ביטחון אנרגטי, על זה שנישאר תמיד עם חשמל והדיון צריך להתמקד בבעיות שיש לנו היום ביישום

איתן פרנס:       אנחנו הארגון של החברות שעוסקות ביישום ואני מספר לאדוני שנושא האגירה נמצא על שולחן הממשלה כבר קרוב לשלוש שנים

איתן פרנס:  איפה אנחנו נמצאים ב-2023? במקום רע מאוד מבחינת החסמים

דוד ביטן: מה אתה רוצה, הממשלה אוגרת את ההחלטות

איתן פרנס: אני לא בא חלילה להאשים אף אחד מהאנשים שיושבים פה, אבל תדע, אדוני, שאחד מהתחלואים של האנרגיות המתחדשות זה שאנחנו צריכים לפתוח כמה דלתות כדי לבצע

איתן פרנס:  כל משרד מערים עלינו קושי אחר

דוד ביטן: תגיד לנו מה למשל

איתן פרנס: בבקשה

איתן פרנס:  הנושא של אגירת אנרגיה

איתן פרנס:  קודם כל שיידע היושב ראש ותדע הוועדה, סולרי, אנרגיה מתחדשת וגז טבעי, מערך ייצור החשמל של ישראל, אם לא יקבל את הגמישות של הסוללות אי אפשר לדבר על ביטחון אנרגטי

איתן פרנס:  היה ואין שמש, היה ואין גז, אין לך חשמל, ולכן הנושא של הסוללות, התמזל מזלנו שהעולם הגיע לפיתוחים בתחום הליתיום ION, שזה הסוללות המקובלות היום בעולם, שאנחנו יודעים לבנות בעולם פרויקטי ענק שמחזיקים משקי חשמל בשעת חירום ולנו בישראל אין אפילו את ההתחלה של זה

דוד ביטן: אתם עובדים בכל העולם?      

איתן פרנס: כשאני אומר כל העולם אני מדבר בשם הטכנולוגיה, אבל החברות שלנו בהחלט, גם נופר שנמצאים פה, גם דוראל, גם חברות אחרות

דוד ביטן: עופר, הוא מייצג אותך גם?      

איתן פרנס: הוא חבר אצלנו בארגון

דוד ביטן: אם כך אתה לא צריך לדבר

איתן פרנס: לא, הוא צריך לדבר, יש לו דברים חשובים

דוד ביטן: הוא דיבר כבר בישיבה הקודמת

איתן פרנס: אדוני היושב ראש, התחום הטכנולוגי קיים

שלום דנינו: איתן, מה החסמים?      

איתן פרנס: בבקשה, אני מונה אותם

איתן פרנס:  קודם כל ראש החסם זה חוסר התיאום בין משרדי הממשלה

איתן פרנס:  רשות החשמל מאשרת כאן מכרז לסוללות במתח עליון, רשות מקרקעי ישראל קובעת מחיר למגה וואט שעה של 70,000 שקל למגה וואט שעה, כ-5 מיליון שקל לדונם

איתן פרנס:  הצבה של סוללות בישראל, למה? ככה

איתן פרנס:  מי הבא שמתנפל עלינו?      

דוד ביטן: זה רשות החשמל עושה?      

איתן פרנס: לא, רשות מקרקעי ישראל רואה את רשות החשמל מייקרת את כל הסוללות בישראל במחי יד

איתן פרנס:  ואני אומר כך, לדברים האלה יש משמעויות עמוקות של שרידות

דוד ביטן: למה? יש להם שמאות כזאת שזה הסכום שצריך להיות?      

איתן פרנס: אני לא יודע איך השמאות הזו מורכבת

דוד ביטן: אני שואל אותך

איתן פרנס: כל המרבה הרי זה משובח, זה בכמה מילים מסכם את הכול

דוד ביטן: לא, אבל יש לכם אפשרות להתלונן על המחיר

דוד ביטן:  יש שיטה

איתן פרנס: זה מחיר אחיד, זה לא שיטה של שמאות

דוד ביטן: יש פה נציג של רשות מקרקעי ישראל?      

איתן פרנס: בסך הכול צריך להבין, רשות מקרקעי ישראל עושה דברים מצוינים

איתן פרנס:  עכשיו כשבחבל תקומה הגדילו, הם הראשונים להגדיל ל-400 דונם את שטחי האנרגיה הסולרית, אבל במקומות מסוימים, כל רשות אחרת כאן, אנחנו נתקעים בה

איתן פרנס:       קח לדוגמה את נושא היתר קרינה של הממונה על הקרינה

איתן פרנס:  חוק הקרינה מחייב לכל מתקן חשמלי היתר קרינה

איתן פרנס:  כבר שנתיים יש תכנית מתאר בהתהוות לאגירת חשמל לסוללות

איתן פרנס:  אני פונה לממונה על הקרינה, מבקש ממנו, אנא ממך, תן לנו היתר סוג

איתן פרנס:  היתר סוג זה אומר שאתה לא צריך להוציא שלושה אנשים לשטח, להגיש תכניות לשטח וכו' וכו', תן לנו היתר סוג כדי שנוכל לשים את הסוללות הקטנות של 100 קילו שזה כמו מקרר מיני בר

איתן פרנס:  אומר לי הממונה על הקרינה: אני מצטער, אף אחד עוד לא הגיע אליי, זה עוד לא בשל

איתן פרנס:       שנתיים כבר התהליך רץ במועצה הארצית, יש כבר תקנות שממתינות לחתימת שר על פטור מהיתר בנייה

איתן פרנס:  אנחנו הולכים שעה קודם לממונה על הקרינה, אומרים לו: תשווה את הסוללה לאותו היתר סוג של הגג הסולרי, למה? כי זה אותו ממיר, אותו אביזר פשוט

איתן פרנס:  אנחנו נעצרים בתהליך

איתן פרנס:      אדוני, אני אזכיר לך מאיפה אתה זוכר אותי טוב מאוד

איתן פרנס:  באותו חדר צדדי כאן עסקנו עם שרן השכל ועם ביבס בנושא היטל ההשבחה על גגות סולריים

איתן פרנס:  לפני שנים אחורה, שרן הגישה אז השגה והיה לנו כאן דיון מאחורי הקלעים

דוד ביטן: כשהייתי יושב ראש קואליציה?      

איתן פרנס: כן

איתן פרנס:  אתה זוכר מה שקרה פה?      

דוד ביטן: האמת שאני לא זוכר, אבל בסדר

איתן פרנס: עדיף שנשכח כי אני אגיד לך מה קרה פה, גם השלטון המקומי מחכה לגבייה

דוד ביטן: רצו לגבות היטל השבחה

שלום דנינו: יש היום גם?      

איתן פרנס: לא, יש פטור עד 2025

איתן פרנס:  עד 2025 לגגות סולריים יש פטור

דוד ביטן: רצו אז לגבות ולא נתנו להם

איתן פרנס: אבל הנה, מה עכשיו יקרה עם הסוללות? הרי אנחנו יודעים שאנחנו במסלול התנגשות עם השלטון המקומי, הם כבר אמרו לנו: לא נוותר לכם על שקל אחד על הסוללות

איתן פרנס:  איך יהיו סוללות בישראל אם זה רוצה ארנונה?      

דוד ביטן: קודם כל עם כל הכבוד אתה מרוויח על הדבר הזה או שאתה רק מפסיד? כי פה ושם גם צריך לשלם משהו

דוד ביטן:  לבוא להגיד: אני לא רוצה לשלם כלום, זה לא מתקבל על הדעת

איתן פרנס: אז אני חוזר רגע אחורה לפריזמה ואומר - - -      

דוד ביטן: מה שכן, אם הממשלה רוצה לקדם את התחום הזה אז היא צריכה לתת הקלות

איתן פרנס: מה שאנחנו יכולים להציע, מהמקום של העשייה, מה שחסר לנו, תשמע, אנחנו 204 חברות בארגון הזה

דוד ביטן: 204? אז כנראה שזה רווחי

איתן פרנס: מסולרי ועד רכב חשמלי, וזה צריך להיות פי עשרה, אדוני

איתן פרנס:  זה צריך להיות פי עשרה, זה סקטור צומח בעולם, זה שזה רק 204 חברות בישראל זה לא פחות ממביש מה שקרה פה

איתן פרנס:  רק אני אגיד לאדוני מה צריך, ואני מסיים פה, אם לא יקום פה גוף מתכלל בין משרדי - - -     

דוד ביטן: איזה משרדים? אנרגיה, חקלאות אולי?      

איתן פרנס: גם חקלאות תורם את תרומתו במקום אחר

איתן פרנס:  שמענו אתמול את ההתנגדות שלהם על חבל תקומה, על הסולרי, כל אחד מרים כאן דגל

דוד ביטן: לא, יש בעיה עם השטחים החקלאיים

דוד ביטן:  אני נגד שיעשו את זה בשטחים חקלאיים

דוד ביטן:  שטחים חקלאיים פעילים, לא שטחים חקלאיים לא פעילים

דוד ביטן:  יש לנו גם עוד אינטרסים במדינה, אתה יודע

שלום דנינו: גם לא על קרקעות שהן בפוטנציאל יכולות להיות - - -      

דוד ביטן: יש כל מיני שיטות לעשות את זה בקרקעות שהן לא פעילות

שלום דנינו: שהן לא ראויות לחקלאות או לא שימושיות

דוד ביטן: כל הסיפור הזה, אם רוצים שלא תהיה חקלאות במדינה אז בסדר, אין בעיה

איתן פרנס: אדוני, תפקיד הכנסת כאן, ואנחנו נמצאים פה הרבה, לפקח על עבודת הממשלה, מתחדד פה ברמה הכי מזוקקת שלו

איתן פרנס:  אם לא יקום גוף מתאם בין משרדי, בין רשות החשמל, רשות מקרקעי ישראל, המשרד להגנת הסביבה, משרד החקלאות ומינהל התכנון וגם רשות המיסים, אני אומר לאדוני שהדבר הזה לא יזוז קדימה

דוד ביטן: בסדר, הבנו

יוראי להב-הרצנו: אני רוצה להתייחס וספציפית בקצרה

יוראי להב-הרצנו:  אני דיברתי עכשיו עם חבר הכנסת גואטה לגבי סוללת האגירה

יוראי להב-הרצנו:  זה סוג של חלם שיש פאנלים סולריים בלי אגירה

יוראי להב-הרצנו:  זה כמו שיהיה רכב חשמלי בלי סוללה, שהוא יוכל לנסוע רק כשיש מספיק אנרגיה מהשמש ולא יאגור את האנרגיה וישתמש בה לאחר מכן ולכן אנחנו צריכים לעבור לתפיסה שאומרת שלצד כל פאנל סולרי תהיה סוללת אגירה כדי לוודא שבזמנים שבהם אין שמש או אנרגיה שמופקת מהשמש אנחנו נוכל להשתמש באנרגיה הזאת ולייצר עצמאות אנרגטית

יוראי להב-הרצנו:       אני מבין שאין כאן נציגים של מִנהלת תקומה, לא בזום ולא נוכחים

יוראי להב-הרצנו:  זה לא בסדר שהם לא פה

יוראי להב-הרצנו:  אני רוצה לומר משהו לגבי מִנהלת תקומה

יוראי להב-הרצנו:  אחד מהדברים הנוראיים שקרו ב-7 באוקטובר זה שאותם אנשים שננעלו בממ"דים שלהם איבדו את יכולת החשמל

יוראי להב-הרצנו:  החשמל קרס ולא היה להם חשמל, לעתים שבע, שמונה, תשע שעות הם היו נצורים בממ"דים בלי חשמל, בלי יכולת להטעין את הפלאפונים, בלי מזגן

יוראי להב-הרצנו:  זה מצוקה מאוד מאוד קשה ומערכת החשמל נמדדת בין היתר גם בעתות חירום

יוראי להב-הרצנו:       הנושא של פאנלים סולריים והיכולת להפיק יכולת ייצור חשמל עצמאית, זאת אומרת פאנל סולרי ובטרייה שנמצאת לידו שיכולה לתת ודאות ועצמאות אנרגטית חשובה לא רק בהיבט סביבתי או בהיבט חברתי, היא חשובה בהיבט ביטחוני, ולכן כשמדובר על שיקום עוטף עזה או הנגב המערבי חשוב לוודא שהשיקום יבוצע בדרך שבה יושג לכל בית, לא לכל קיבוץ, לכל בית, עצמאות אנרגטית בדמות הסבה של פאנל סולרי ולצידו בטרייה, יחידת אגירה, שתאפשר לאותו בית, לאותו מבנה, עצמאות אנרגטית משלו, גם ברמה קיבוצית, אבל גם ברמה של יחידת דיור, וזה קריטי

יוראי להב-הרצנו:       אני חושב שצריך להתקדם, אפרופו הדיון הזה, לתפיסה של תחנות כוח או שדות סולריים גדולים, ליחידה של עצמאות אנרגטית ברמה יישובית, ברמה קהילתית, ברמה שכונתית וברמה של בתים

יוראי להב-הרצנו:  ככה הולכים בעולם, זה נכון מבחינה ביטחונית, זה נכון מבחינה חברתית, זה נכון מבחינה סביבתית

יוראי להב-הרצנו:  זה העתיד ואנחנו כמחוקקים, כקובעי מדיניות, דוד, צריכים לראות איך אנחנו תומכים את המדיניות הזאת בתקנות, בתעריפים, בדרכים

יוראי להב-הרצנו:  פאנל סולרי, לצדו בטרייה, עצמאות אנרגטית לכל בית בישראל

יוראי להב-הרצנו:  זאת הדרך להתקדם

יוראי להב-הרצנו:  זה נכון מבחינת משק האנרגיה וצריך לראות איך אנחנו תומכים את זה מבחינת מדיניות

דוד ביטן: אוקיי

דוד ביטן:  אני אעשה הפסקה קצרה

דוד ביטן:  יזהר ליפשיץ, שאבא שלו חטוף בעזה מבקש לדבר בשם משפחות החטופים

דוד ביטן:  בבקשה

יזהר שי: בוקר טוב לכולם

יזהר שי:  כן, אבא שלי היה בתוך ממ"ד כזה ולא היה לו פאנל סולרי ולא הייתה לו בטרייה ולא הייתה לו מערכת אוורור כי זה היה ממ"ד ישן, ולא הייתה לו דלת כי הוא החזיק את הידית והכדורים חדרו דרך הדלת ופגעו לו ביד וככה הם נכנסו פנימה

יזהר שי:  אלה שהצליחו להחזיק את הידית אז שרפו את הבית והדלת לא הייתה מסוגלת לעמוד מול אש, אז העשן נכנס וחנק אותם

יזהר שי:  וכל זה מדבר על מגננה ואני מקווה שאנחנו לא נצטרך להקים עוד אמצעי הגנה, אלא פשוט נחיה במקום שלא צריך אמצעי הגנה

יזהר שי:  אבל זה סיפור אחר

יזהר שי:       אני באתי לדבר פה על המצב של משפחת החטופים שהיא כרגע במקום מאוד קשה, אחרי שבוע מאוד קשה

יזהר שי:  משפחת החטופים היא גם חלק מעם ישראל וגם לנו יש פצועים קשה מהלחימה וגם במשפחת החטופים יש הרבה ילדים שמשרתים עכשיו בעזה ואנחנו בנוסף מקבלים את הידיעות על אנשים שזוהו שהם מתו וכל שבוע יש לנו ארבע-חמש ידיעות קשות פלוס מה שקורה בלחימה ואנחנו קצת נשברים

יזהר שי:  נישאר חזקים, אנחנו אומרים את כולם, עד אחרון החתיכות אפילו שיגיעו לקבר ישראל, אבל שבוע מאוד מאוד קשה

יזהר שי:       והגענו למקום שיש גם איזה שהיא התנגשות בין הצורך לגמור את הלחימה הזאת עד הסוף ולמגר את החמאס לבין היכולת במצב הזה להוציא חטופים חיים וההתנגשות הזאת אנחנו חווים אותה בבטן שלנו, כי אני רוצה שאבא שלי, אם הוא יחזור חי, לא יצטרך ממ"ד כשהוא גר בקיבוץ ניר עוז, עודד ליפשיץ מקיבוץ ניר עוז, אבל זה המצב

יזהר שי:       אז אני בא להביע את הזעקה שלנו שכרגע אנחנו שומעים על כל מיני עסקאות ואפילו מרגישים שיש כבר מחיר לשחרור החטופים, אנחנו רואים את העסקאות והמחיר הזה מאוד קשה לנו

יזהר שי:  כשמדברים על הפסקת לחימה, אנחנו שואלים רגע, רצינו אולי לראות את הים מקיבוץ ניר עוז, עדיין הכול שלם, עדיין החמאס חזק, אנחנו בדיוק באותה דילמה של כל מדינת ישראל, רק שיש לנו חטופים שנלקחו מהמיטות, ילדים, נשים, נערות שנחטפו מהמסיבה ואנחנו שומעים מה הן עוברות כרגע, חיילים שגם עוברים את אותם עינויים וכל יום שאנחנו פה מדברים, וגם כיף לשמוע שהנושא האנרגטי נדון, כי חייבים להמשיך לחיות ולייצר ולהיות, אחרת מאיפה המדינה הזאת תחיה? היא לא עצרה ב-7 באוקטובר, אבל אנחנו כרגע במצב מאוד קשה

יזהר שי:       אנחנו פונים לכל מי שיכול להבין אותנו, שאנחנו לא אויב, זאת אומרת לא ברמה של אויב, אלא הדיון, אם זה שאנחנו מפריעים ללחימה, אם זה שצריך להילחם יותר חלש כי יש חטופים, אם זה שלהחזיר את החטופים אנחנו רואים את זה בקדימות לפני מיגור החמאס ברמה מסוימת, כי אנחנו כבר לא רואים איך שני הצירים האלה הולכים ביחד, הם הגיעו להתנגשות, זה מתחיל להיות או או

יזהר שי:       משפחת החטופים מאוד ברור לה, מלחמות יש בצפון, מלחמות יש לנקות את הארץ מנשק לא חוקי, מלחמות יש באיראן, בחות'ים, בחיזבאללה, לעשות שלום בתוך עצמנו, לא חסר עבודה פה לעשר השנים הקרובות, אנחנו אומרים: עכשיו את כולם

יזהר שי:  זה המסר שלנו, שאזל לנו הזמן, הם מתים ואלה שלא מתים הורגים אותם והם נאנקים, אנחנו נקבל הרבה מתים חיים לפה, בשל העובדה שחיכינו כמה שבועות לא יישאר בתוך הבן אדם שיחזור, אם הוא יחזור חי, בן אדם, ושכל אחד ידמיין את היקיר שלו שם

יזהר שי:  גם לי כשאני אומר את זה אני לא מצליח לדמיין את זה

יזהר שי:  אבא שלי בן 83 ואני לא יכול לחשוב על אבא של חיילת בת 18 שנמצאת שם ושומע את העדויות, אני בתור אבא לילדים לא מסוגל לחשוב על זה אפילו

יזהר שי:       זהו, ואנחנו פונים לכל אחד שכשתגיע ההצעה, אחת, לדחוף לזה שזו כרגע המשימה העיקרית, להחזיר חטופים

יזהר שי:  וכשתגיע ההצעה והיא תהיה כואבת, להצביע למרות הקושי ואולי הפגיעה ברמה מסוימת בשלמות ההשמדה או ההכחדה של חמאס, אבל החטופים, פדיון שבויים, להחזיר אותם, זה חלק מהכוח שיהיה לנו לכל יתר ה-10, 20, 50 שנה הבאות

יזהר שי:  זהו, תודה רבה

דוד ביטן: תודה רבה

דוד ביטן:  אני מקווה שיחזרו בשלום וכמה שיותר מהר

דוד ביטן:  אני נאלץ, ברשותך, להמשיך את הישיבה

יזהר שי: אבל לא לשכוח להצביע נכון

יזהר שי:  תודה רבה

דוד ביטן: בבקשה, אתם יכולים להשיב לאיתן פרנס

דוד ביטן:  תחליטו לפי איך שאתם רוצים, והמינהל, אני רוצה לדעת למה באמת אתם עושים חיוב כזה גדול, אתם עוד פעם מעלים את המחירים

גלית ויטנברג: אני גלית ויטנברג, מנהלת האגף החקלאי, שזה קצת מוזר כי זה דיון על אנרגיה, אבל איך שהוא רק מי שעוסק אצלנו בחקלאות מחזיק הכי טוב בתחום

גלית ויטנברג:  אני אענה קודם לחבר הכנסת יוראי, אנחנו היום כדי להוסיף אנרגיה, בין אם זה ליד שדות סולריים, אין כל תשלום

גלית ויטנברג:  אין שום עלות לרשות

גלית ויטנברג:  למעשה מה שאיתן דיבר עליו יש חיוב רק במקום אחד, כשאנחנו מקצים קרקע חדשה למיזמי אנרגיה עצמאיים, שלמעשה אנחנו מדברים פה על שטחים הרבה יותר גדולים

שלום דנינו: האם אתם מוציאים מכרזים מחיר פיקס או כל המרבה זוכה?      

דוד ביטן: לא, אם הם מוציאים מכרז הם לא צריכים לגבות תשלום כי זה בתוך המכרז

דוד ביטן:  אבל כשהם לא מוציאים מכרז והם מעניקים קרקע אולי בלי מכרז אז יש חיוב

דוד ביטן:  נגיד אדם מחזיק את הקרקע ממילא ורוצה לשנות ייעוד

דוד ביטן:  אבל למה הסכום כל כך גבוה? יש לכם שמאויות בעניין הזה?      

יוראי להב-הרצנו: הפטור מתשלום הוא גם לגבי הפאנל הסולרי וגם לגבי מכשיר האגירה?      

גלית ויטנברג: מכשיר האגירה, כשמוסיפים אותו למיזם סולרי הוא פטור מתשלום וכשמוסיפים אותו ליד גג הוא פטור מתשלום

דוד ביטן: אז על מה אתם גובים 5 מיליון שקל כמו שהוא טוען?      

גלית ויטנברג: אני אסביר

גלית ויטנברג:  קודם כל מה זה העניין של המחיר האחיד

גלית ויטנברג:  המחיר האחיד זה משהו שהתחלנו אותו ב-2017, שבא ואומר שהרשות אמרה שהיא לא לוקחת ערך ריאלי של הקרקע, היא לוקחת משהו שהוא מופחת, סמלי, קבענו אז, זה היה ממש קביעת אצבע של 20,000 שקל לדונם כשהרעיון היה שאנחנו ניכנס מתחת לאלונקה ונסייע בהפחתת תעריף החשמל

גלית ויטנברג:  אמרנו שהמחיר על הקרקע יהיה איזה שהוא מחיר קבוע, לא גבוה, והתחרות אז תהיה על תעריף החשמל

גלית ויטנברג:       זה הצליח וזה הצליח גם מהבחינה שתעריף החשמל ירד וגם בזה שבעצם מבחינת הפרוצדורה הבירוקרטית הבירוקרטיה ירדה לאפס מהבחינה הזו שאין צורך בשומה, התהליך הרבה יותר קצר, יש מחיר קבוע ובו משתמשים

שלום דנינו: ומה המחיר? הוא באמת עדיין 20,000?      

גלית ויטנברג: המחיר הוא לא 20,000 לדונם, כי אנחנו שינינו את השיטה, היום השיטה הולכת לפי פריסת הפאנלים שאתה עושה, בדרך הלכנו לפי החיבור, היה שלב שלמעשה בגלל שהיו בעיות וקיבלו חיבור יחסית נמוך לא יכולנו לחייב, חשבנו שזה לא הוגן לחייב אלא לפי החיבור שאתה יכול לקבל

גלית ויטנברג:  כשעברנו גם לעולם האגירה הלכנו לפי תשלום, לא לפי AC החיבור, לפי ה-DC הפריסה, כי זה נותן איזה שהוא ביטוי גם לאפשרות האגירה שיש בשטח

שלום דנינו: ואז מה המחיר לדונם?      

גלית ויטנברג: זה לא לדונם, זה לא נכון בהכרח להקביל את זה לדונם, זה 200,000 שקל ל - - -     

שלום דנינו: אבל אתם משווקים דונם, לא?      

גלית ויטנברג: לא

דוד ביטן: אז מה הוא מדבר על 5 מיליון?      

גלית ויטנברג: מה שהוא מדבר עליו זה על אותם מיזמי אגירה עצמאיים, זה המכרז שנמצא באוויר של רשות החשמל

גלית ויטנברג:  בגלל ההצלחה של המחיר האחיד ביקשו שאנחנו נכפיל את השיטה הזאת לכל הדברים האחרים, גם לתחנות כוח קונבנציונליות יושבים היום על מחיר אחיד, גם לאגירה וכו'

דוד ביטן: אבל איך את מגיעה ל-5 מיליון?      

גלית ויטנברג: המחיר האחיד נקבע בהיוועצות של אגף התקציבים - - -      

דוד ביטן: הבנו, אתה אומר שזה 5 מיליון לדונם? אבל לא כל דבר, יש דברים שאתה פטור גם

איתן פרנס: אבל אנחנו כאן על נושא ה – הביטחון האנרגטי חייב סוללה, מדינת ישראל חייבת סוללות

איתן פרנס:  אם אנחנו מייקרים את הסוללות כי אגף התקציבים - - -      

דוד ביטן: אבל היא אומרת שהסוללות פטורות

איתן פרנס: לא, בהיוועצות עם אגף התקציבים הם קבעו תעריף לסוללות עצמאיות, לחוות סוללות תקרא לזה, שהוא 70,000 שקל למגה וואט שעה, דהיינו 5-4 מיליון שקל לדונם

דוד ביטן: זה שאתם צריכים לשלם משהו - - -      

איתן פרנס: 5-4 מיליון שקל לדונם

דוד ביטן: רגע, זה לא צריך להיות בחינם, שום דבר לא בא בחינם, אתם חברה עסקית, נכון? אתם לא ברגע שתרוויחו כסף תחלקו את זה לתושבים, אבל למה אתם לא מגישים ערר עם שמאויות על המחיר?      

איתן פרנס: זה מחיר אחיד

איתן פרנס:  אדוני, ועדת הכלכלה שתדע, ברגע שאנחנו נשלם 5-4 מיליון שקל לדונם למינהל מקרקעי ישראל, תעריף חשמל יתייקר והציבור ישלם, כי הוא יכול היה לקבל אנרגיה זולה

דוד ביטן: מה זה שייך? זה לא טענה

שלום דנינו: הוא לא יתייקר כי לא יקנו ממך את האנרגיה

דוד ביטן: זה לא טענה, תמיד הציבור משלם, אבל מה זה משנה?      

איתן פרנס: לא, אבל העיוות הזה, של לקחת את האנרגיה הירוקה, לשים לו אבן ריחיים של 5 מיליון שקל לדונם זה ייקר לנו את התחום

דוד ביטן: לא, אם אתה טוען שה-5 מיליון הוא גבוה מדי, הגשת שמאות נגדית?      

איתן פרנס: זה לא שמאות, זה מחיר אחיד

דוד ביטן: לא משנה, אתה יכול ל - - -     

איתן פרנס: לא, אי אפשר להתווכח אם המחיר אחיד

דוד ביטן: למה אתה לא יכול?      

איתן פרנס: כי זה לא שמאויות, זה מחיר שנקבע לפי החלטת ממשלה בהיוועצות עם - - -      

דוד ביטן: בהחלטת ממשלה?      

איתן פרנס: כן

דוד ביטן: בוא נשמע את רשות החשמל

אמיר שביט: אני אגיד ככה

אמיר שביט:  רשות מקרקעי ישראל עשתה צעדים כבירים בשנים האחרונות לטובת האנרגיה הסולרית ולטובת העניין של האגירה בהיקפים משמעותיים

אמיר שביט:  קודם כל, גלית הסבירה, עניין הפרוצדורה

אמיר שביט:  ברגע שיש מחיר אחיד, הרי מה היה? היה שומה על כל מתקן

דוד ביטן: אז המחיר האחיד זה טוב

אמיר שביט: אז המחיר האחיד, שעבדנו עליו בצורה מאוד ארוכה, יש תפיסת עולם של מחיר אחיד

אמיר שביט:  זה דרמה, זה לא רגיל ברשות מקרקעי ישראל, לכן כל העולם הסולרי שכבר עובד במחיר האחיד הכול פטור בו

אמיר שביט:  כאילו פטור לא ברמת הפטור המלא, מרבית הבעיות פתורות, יש הרבה תהליכי פטור מורכבים ברשות מקרקעי ישראל, אבל אין שמאות וויכוחים על כסף וויכוחים על הרבה דברים, אלא בעיקר פה ושם על פרוצדורות שגם הן רובן נפתרו

אמיר שביט:       אני עבדתי בשוק הזה עד לפני שנה וחצי, לפני שלוש שנים היו קשיים מאוד גדולים

אמיר שביט:  היה לך כל תהליך שהיית רוצה והם נפתרו

דוד ביטן: בסדר, אבל איך קבעתם את המחיר? הוא אומר שהמחיר גבוה

אמיר שביט: עכשיו נכנסנו לעולם חדש יחסית של אגירה שהיא לא מחוברת לסולרי, אגירה שאנחנו קוראים לה stand alone

דוד ביטן: שזה לא קשור למחיר האחיד?      

אמיר שביט: עכשיו אנחנו פועלים כדי לייצר - - -     

שלום דנינו: ומאיפה היא ניזונה? זה יכול להיות במרחק אחר?      

אמיר שביט: כן, זה יכול להיות בכל מקום

שלום דנינו: עד איזה מרחקים אתם מדברים?      

אמיר שביט: כל מקום

אמיר שביט:  כמו שאמרתי בפעם הקודמת, יש לנו מכרז סדר גודל של 1,000 מגה וואט בשלושה אזורים בארץ, אחד תקומה, אחד פראן, אזור פארן, כל רצועת הערבה, והשלישי זה אזור הצפון, באזור קרית שמונה רבתי, זה לא רק קרית שמונה, זה ראש פינה עד בית שאן

אמיר שביט:  זה אזור מאוד גדול בצפון, זה היה מכרז

אמיר שביט:  בתוך התהליך הזה אמורים להקים מתקני אנרגיה שהם לא קשורים לסולרי שאנחנו מכניסים לשם

אמיר שביט:  לגבי המחיר הזה, אנחנו בדיונים - - -      

דוד ביטן: איך קבעת את המחיר האחיד הזה?      

אמיר שביט: אנחנו לא קבענו, אנחנו בדיון איתם של ה-70,000 שקל הזה, כי בעבר כמות הדונמים, הוא הציג את זה לדונמים, כשקבעו את זה לפני כמה שנים אז הפריסה הייתה הרבה יותר גדולה כי כמות המגה וואטים לדונם הייתה יותר גדולה ולאט לאט זה מצטמצם, אז לכן לא תמיד הצלחנו לעקוב אחרי הדברים

דוד ביטן: אז אתם מטפלים בזה מול המינהל עכשיו?      

אמיר שביט: עכשיו אנחנו בדיון מולם, היה דיון השבוע, אם אני לא טועה, ובשבוע הבא יש דיון, ואותו דבר אנחנו מנסים לעשות גם בתחנות הכוח הרגילות, שגם שם יש לנו חיכוך לא קטן עם רמ"י בעניין הזה

אמיר שביט:  אם מישהו מכיר את עולם ההתפלה, אז החיכוך קרה דרך עולם ההתפלה, תחנות כוח שמוקמות בתוך שטחי התפלה

אמיר שביט:  בעיקר היום זה בשורק ובאשדוד, יש שני מתקני התפלה שמוקמים שם ולצידם תחנת כוח

אמיר שביט:  אז אנחנו מנסים לפתור את כל הבעיות האלה

אמיר שביט:  תמיד אפשר לשפר את התיאום בין משרדי הממשלה, אנחנו עובדים עם רמ"י

שלום דנינו: זה מכירה של הקרקע ליזם?      

איתן פרנס: החכרה, לסולרי 20,000 שקל לדונם ולאגירה 5 מיליון

איתן פרנס:  נראה לכם הגיוני שיש פער כזה בין - - -      

שלום דנינו: החכירה היא ל-49 שנה או אתה קונה את זה?      

איתן פרנס: לא החכירה היא לתקופת אגירת החשמל

איתן פרנס:  זה היה כל הזמן 25 שנה, זה התקופה

איתן פרנס:  אני מניח שלרשות מקרקעי ישראל יש אופציה להאריך את זה

איתן פרנס:  אבל תראו את הפער בין סוגי האנרגיה, חברים, לא יכול להיות פער בין 20,000 שקל לדונם לאנרגיה סולרית לבין 5 מיליון

איתן פרנס:  זה לא נתפס

דוד ביטן: 5 מיליון לאגירה

איתן פרנס: לדונם

איתן פרנס:  יש כאן משהו לא בסדר, יש פה משהו ששמו על הכתפיים שלנו, אמרו לנו קחו בזול סולרי, אבל כשהשמש שוקעת אתם תשלמו 5 מיליון

איתן פרנס:  העיוות הזה, אדוני, יכשיל את מדינת ישראל במעבר לאנרגיות ירוקות

איתן פרנס:  ועדת הכלכלה צריכה להסתכל על זה, זו בדיוק הבעיה שלנו, אנחנו לא מתכללים את הדברים עד הסוף

שלום דנינו: דוד, יש תמחור של זה? לראות את המספרים

שלום דנינו:  רשות החשמל, יש לכם תחשיב?      

גיל פרואקטור: אני אסביר

גיל פרואקטור:  יש כאן עיוות שבעיניי הוא מטורף, במיוחד במדינה קטנה כמו ישראל

גיל פרואקטור:  במקום שרמ"י יקבעו את המחיר לשטח כדי לאפשר לטכנולוגיה שיכולה לדחוס יותר הספק בשטח נתון ככל שאנחנו מתקדמים, ואמיר שביט אמר את זה לפני רגע, שלפני כמה שנים היכולת לייצר או לאגור לשטח הייתה קטנה יותר והטכנולוגיה כל פעם משתפרת, אפשר לדחוס יותר לשטח, רמ"י קובעים את זה להספק, ליחידת אנרגיה

גיל פרואקטור:  זו טעות חמורה כי אז בעצם מה קורה? אנחנו מבזבזים יותר שטח

גיל פרואקטור:  אנחנו כמדינה, כולנו רוצים לנצל את השטח בצורה יותר טובה וכל שנה שעוברת הטכנולוגיה משתפרת

דוד ביטן: אוקיי, אז מה עשיתם מול רמ"י בעניין הזה?      

גיל פרואקטור: אני רוצה להגיד שקודם כל המחיר צריך להיות לשטח ולא להספק, בגלל שאז אתה מאפשר להשתפרות, לטכנולוגיה, ליזם שעכשיו מביא טכנולוגיה יותר טובה ויכול לשים יותר אגירה או יותר סולרי לשטח - - -     

דוד ביטן: אבל אתם מטפלים בזה מול המינהל יחד עם רשות החשמל?      

גיל פרואקטור: אנחנו הבענו את זה כמה פעמים

דוד ביטן: מה זה הבעתם?      

גיל פרואקטור: מול אגף התקציבים ומול רמ"י, אבל לא הצלחנו ל - - -      

ששון גואטה: דוד, הם ענו לך, הם עשו בשיתוף פעולה עם אגף התקציבים, מאגף התקציבים לא יכול לצאת דבר טוב, אתה מבין? אגף התקציבים רוצים להיות שותפים של כולם

דוד ביטן: ששון, לא צריך כל פעם לתקוף את אגף התקציבים

גיל פרואקטור: ברשותך אני רוצה להשלים את הנקודה השנייה בקצרה

גיל פרואקטור:  זאת נקודה אחת שחייבים לטפל בה, כרגע זה מבזבז שטחים

דוד ביטן: הבנתי, יש פה מישהו מאגף התקציבים? כן

גיל פרואקטור: הדבר הנוסף שאני רוצה להגיד, אני אשלים את הנקודה השנייה, זה מתחבר למה שאיתן אמר, בהיעדר מספיק אגירה ובהיעדר קידום של כל השוק הזה, בסוף אנחנו כולנו כמשק משלמים

גיל פרואקטור:  משלמים בזיהום, משלמים בפגיעה בביטחון האנרגטי ומשלמים בסוף, הרי צריך לייצר את האנרגיה, אז הולכים לאנרגיה פוסילית

גיל פרואקטור:  לכן יש כאן אינטרס לאומי ראשון במעלה, לא רק סביבתי ובריאותי, גם ראינו את זה לנוכח המלחמה, לעודד את האגירה ואת המתחדשות

גיל פרואקטור:  לכן אנחנו צריכים את העזרה שלכם לטפל בזה ולאפשר ליזמים לקדם יותר מהר ולא לאט ולא להפוך את זה ל - - -      

דוד ביטן: רשות החשמל מטפלת בזה בשיטה שאמורים?      

אמיר שביט: אני אתן דוגמה למה שגיל אומר

אמיר שביט:  באגירה יש סיטואציה לבנות בשתי קומות, כשבסולרי אי אפשר, ואז אתה מצמצם את השטח לאותה כמות מגה וואט, אתה עושה חצי מהשטח, לדוגמה

דוד ביטן:  נכון, אתם מחייבים לפי הספק

אמיר שביט: בחלק מהדיונים עם רשות מקרקעי ישראל אנחנו מעלים את הנקודה הזאת, כי אז אנחנו חוסכים שטח ואנחנו עושים את זה בשתי קומות

דוד ביטן: אתם יודעים מה אתם מזכירים לי? את אלה שעושים חוזה שכירות עם עסק ואומרים לו: אתה משלם 4,000 שקל שכירות, אבל 7% על המחזור

דוד ביטן:  זה מה שאתם עושים

דוד ביטן:  אתם הפכתם להיות אנשי עסקים, לא מינהל מקרקעי ישראל

גלית ויטנברג: אז אני - - -      

דוד ביטן: את לא צריכה לענות, הבנו את הסוגיה

דוד ביטן:  זה לא יעזור לי עכשיו מה שתגידי

אמיר שביט: נתתי דוגמה שבתחום של האגירה - - -      

דוד ביטן: בכמה זמן אתם תסיימו את התהליך מול המינהל?      

אמיר שביט: אנחנו חייבים לפני סיום המכרז

אמיר שביט:  הגשת הצורך של המכרז היא באפריל או במאי, אנחנו חייבים עד אפריל ומאי, אחרת חייבים שרשות מקרקעי ישראל - - -      

דוד ביטן: בסדר, אז אנחנו במרץ נעשה ישיבה רק על זה

דוד ביטן:  תגידו לי מה התקדם ואם אפשר שמנכ"ל המינהל יהיה פה באותה ישיבה

דוד ביטן:  לא שיש לי טענות אלייך, אבל שהוא יהיה בעצמו

ששון גואטה: נראה לי אגף התקציבים - - -     

דוד ביטן: תיכף אנחנו נראה, אגף התקציבים גם פה

שלום דנינו: איך מתקבלת ההחלטה? את יכולה להגיד לנו מה המנגנון, מי האנשים, מי מחליט?      

גלית ויטנברג: זה לא יושב אצלנו, יש לנו שמאים שיושבים עם יועצים שעוסקים בתחום של - - - שרוצים לעשות את זה

גלית ויטנברג:  אני אגיד ככה, זה טיפה פופוליסטי לספור את זה לפי דונם

גלית ויטנברג:  צריך להבין שיש דונם לבית צמוד קרקע ויש דונם שאתה שם עליו בניין רב קומות ויש דונם - - -     

דוד ביטן: אבל יש התפתחויות טכנולוגיות, את שמעת על זה? לבזק פעם היו בניינים שלמים שהם עשו שם את זה והיום הם צריכים משהו קטנצ'יק ואז הם מוכרים את כל הקרקעות

שלום דנינו: דוד, היא דווקא תיארה בתחילת הדברים שלה שבאמת רמ"י הבינו את החשיבות של הדבר הזה, את הנס הזה ש - - -      

דוד ביטן: כן, אבל פה מדובר על כסף

שלום דנינו: נכון, והם עשו את זה במחיר מאוד נמוך, על דעת כולם

דוד ביטן: את הסולרי, לא את האגירה

שלום דנינו: אוקיי

שלום דנינו:  אני מדבר על העיקרון

שלום דנינו:  ופתאום, כמו שאתה אומר - - -      

יוראי להב-הרצנו: אבל אתם אמונים על ניהול הקרקעות במדינת ישראל וד"ר פרואקטור העלה נקודה טובה, איך את מתמודדת איתה? אנחנו רוצים לוודא שכל דונם, כל שטח במדינת ישראל, מנוצל היטב כדי להפיק אנרגיה

גלית ויטנברג: השאלה הראשונה, על השטח, זה עולם התכנון

גלית ויטנברג:  אנחנו לא מקצים מגרשים באוויר ללא שיש מאחוריהם איזה שהוא - - -      

דוד ביטן: יוראי, אנחנו לא יכולים לסכם את העניין הזה

דוד ביטן:  מה שכן, אנחנו נעשה ישיבה במרץ, תגידו לי מה הסתדר, אבל אנחנו חושבים, ותפני את תשומת לב המינהל לעניין הזה, שאתם צריכים לשנות את השיטה, להתייחס לקדמה

דוד ביטן:  זה לא שאתם רק צריכים לגבות את הכסף

דוד ביטן:  פחות שטחים, אתם לא יכולים ללכת לפי הספק

דוד ביטן:  נתתי לך את הדוגמה של בזק, שהיום הם מוכרים את כל המרכזיות שלהם כי הם לא צריכים אותן

שלום דנינו: דוד, מה אתה מצפה שיקרה עד מרץ?      

דוד ביטן: אני מצפה שהם יסתדרו עם רשות החשמל

שלום דנינו: ואם הם יבואו במרץ, סליחה שאני - - -     

דוד ביטן: לא, אני מבקש ששני חברי כנסת, יוראי ושלום, יטפלו בזה מטעמנו ויעקבו אחרי העניין הזה עד מרץ

שלום דנינו: אוקיי

שלום דנינו:  רשות החשמל?      

דוד ביטן: לא צריך, הוא מנהל את זה

דוד ביטן:  אין בעיה, אנחנו סומכים עליו בעניין הזה

דוד ביטן:  ראית, הוא אמר שהוא חושב שהם צודקים

אמיר שביט: אם זה לא קורה עד מרץ-אפריל אני - - -     

דוד ביטן: צריך להגיע לאיזה פשרה בעניין הזה

אמיר שביט: אני לא יכול שיגישו הצעות במכרז עם אי ודאות

דוד ביטן: הבנתי, זה כבר הבנתי לבד

יוראי להב-הרצנו: לפי איזה יעדים אתם עובדים, של ייצור אנרגיה מאגירה או של שימוש אנרגיה מאגירה?      

אמיר שביט: יש תכנית פיתוח שהוגשה על ידי נגה, נגה המתכללת של העניין, ואנחנו פועלים במסגרת עוד טיוטת תכנית פיתוח ל-2030

יוראי להב-הרצנו: שמה היעדים?      

אמיר שביט: היעדים שם 1,800 מגה וואט אגירה

יוראי להב-הרצנו: שזה מתורגם לכמה אחוזים מתוך תמהיל האנרגיה של ישראל עד 2030?      

אמיר שביט: אגירה לא מייצרת אנרגיה, היא רק מעבירה אנרגיה מיום ללילה

אמיר שביט:  איזה סדרי גודל? הייתי אומר 10%, 5% סדרי גודל

אמיר שביט:  זה הרבה, זה המון, כי זה חותך את הפיק

מאיר פעיל: היא כן מייצרת, אני אגיד גם למה

מאיר פעיל:  כי אם אתה נמצא במקום שיש לך ייצור יותר גדול מהצריכה אז אם אתה לא אוגר אותו זה נעלם, זה מתנדף, לכן אם אתה אוגר אותו אתה מייצר בצורה עקיפה אנרגיה

יוראי להב-הרצנו: אוקיי, לכן אני שואל

מאיר פעיל: בהחלט יש הרבה מאוד מצבים שאתה כן מייצר, דווקא באמצעות האגירה, כי אתה בעצם לא מבזבז את האנרגיה שאם אתה לא צריך אותה אז היא מתנדפת לאוויר

יוראי להב-הרצנו: זאת המשמעות של אגירה

דוד ביטן: איתן, את הבעיה העיקרית שלכם הבנו, אבל איזה עוד בעיה יש לכם עם התכנון שאתם אומרים בנושא של הקרינה?      

איתן פרנס: זו הייתה דוגמית

איתן פרנס:  אני אספר לאדוני, הממונה על הקרינה פועל מתוקף חוק והוא יושב במשרד להגנת הסביבה

איתן פרנס:  יש ממירים שפולטים קרינה, אותם ממירים נמצאים במערכות סולריות

איתן פרנס:  לפני שנתיים הממונה על הקרינה אישר לנו היתר סוג, קיצור דרך לממירים סולריים עד מגה וואט AC

איתן פרנס:  ביקשנו מהממונה על הקרינה שייתן לנו גם לסוללות אגירת חשמל את אותו היתר סוג, באותם ממירים

דוד ביטן: והוא לא רוצה?      

איתן פרנס: הוא אמר: עדיין לא דפקו לי בדלת, לא ביקשו

דוד ביטן: מי צריך לדפוק לו בדלת?      

איתן פרנס: עדיין לא פנו אליו, הוא לא קיבל שום בקשה להקמת מתקן אגירה בישראל

איתן פרנס:  אז עכשיו ביצה ותרנגולת, אנחנו באים - - -     

דוד ביטן: למה? יש שלושה מכרזים בעניין הזה

איתן פרנס: אנחנו באים יום לפני ואומרים לממונה על הקרינה: מחר בבוקר, אנחנו לא מדינת חלם, תבדוק את הנושא הזה

איתן פרנס:  אם הממירים הם אותם ממירים תן לנו את אותו היתר סוג שאתה נותן למערכות סולריות

דוד ביטן: רשות החשמל, אתה מודע לבעיה הזאת?      

אמיר שביט: של זה?      

דוד ביטן: אתה יכול לבדוק את זה?      

אמיר שביט: אני יכול לבדוק את זה

דוד ביטן: תבדוק את זה, במרץ בישיבה דבר איתנו על זה

אמיר שביט: דווקא גיל התחיל לטפל בזה

דוד ביטן: אז, גיל, תבדוק את העניין

דוד ביטן:  הם אומרים שאף אחד לא פנה אליהם, אבל אתה עכשיו עושה שלושה שטחים לאגירה

אמיר שביט: לא, יש כבר אגירה שהוקמה במדינת ישראל

דוד ביטן: אז למה הוא אומר שאף אחד לא פנה אליו?      

אמיר שביט: הוא אומר, יש הרבה - - -      

דוד ביטן: אתה יכול לבדוק לנו את העניין הזה? במרץ אנחנו נתייחס לזה גם כן

דוד ביטן:       עמוס לסקר

דוד ביטן:  אתה יושב ראש מיקרוגריד ישראל? יש דבר כזה, יושב ראש מיקרוגריד ישראל?      

עמוס לסקר: כן, מסתבר שיש

דוד ביטן: מה זה, חברה?      

עמוס לסקר: כן, זו חברה שעוסקת בנושא מיקרוגריד, אבל אני כאן בשם אנרג'י קום, קהילת חדשנות ואנרגיה של ישראל, יש בה 4,500 חברות וחברים, למעשה מרבית האקוסיסטם של משק האנרגיה

דוד ביטן: אתם כבר חברה קטנה יחסית נהייתם, תראה כמה חברות

מאיר פעיל: והתיאבון בא עם האוכל

מאיר פעיל:  הם לא שבעים אף פעם

עמוס לסקר: טוב, אפשר לדבר?      

דוד ביטן: אין בעיה, עושים הפסקה מתודית

עמוס לסקר: יש לי שלוש הערות קצרות

עמוס לסקר:  אחת, צריך להבין שהמגמה העולמית היא הליכה לכיוון של מיקרוגריד ואנרגיה מבוזרת ועם כל הכבוד למשק הישראלי, עם 3 מיליון בתי אב, לא נוכל להימנע מלהתלכד עם מה שקורה בכל העולם

עמוס לסקר:  זה יכול להיות יותר מוקדם, זה יכול להיות יותר מאוחר, אבל זה יגיע

עמוס לסקר:  זה צריך להבין, אפרופו כל הדיון, כן מיקרוגריד, לא מיקרוגריד, כן מבוזר, לא מבוזר

עמוס לסקר:  לשם הולכת התעשייה, הולכת התוכנה, הולכות כל המערכות, בסוף לשם גם אנחנו נצטרך ללכת

עמוס לסקר:  זו נקודה ראשונה

עמוס לסקר:       נקודה שנייה לגבי חבל תקומה

עמוס לסקר:  אני מצטרף למה שנאמר פה על ידי חלק מחברי הכנסת

עמוס לסקר:  צריך להבין שאם רוצים לתת ביטחון לאזור הזה, ביטחון זה לא רק ביטחון צבאי, אלא יש לו הגדרה מאוד מאוד רחבה, בין היתר זה גם ביטחון אנרגטי

עמוס לסקר:  המפתח לביטחון האנרגטי זה שבאמת תהיה אפשרות לכל יישוב להגיע למערכת עצמאית

עמוס לסקר:       איפה פה הבעיה ואיפה לפי דעתי גם יכול להיות הפתרון? אם מסתכלים על ההרכב של חבל תקומה יש שם קיבוצים, יש שם מושבים ויש שם את שדרות

עמוס לסקר:  מרבית הקיבוצים למען האמת יש להם כבר מערכות משלהם בתוקף היותם מחלקים היסטוריים

עמוס לסקר:  עדיין יש נדמה לי ארבעה או חמישה קיבוצים שזה לא המצב לגביהם, כל המושבים זה לא המצב לגביהם וכמובן אזורים בשדרות, שכונות חדשות, אזורי תעשייה וכדומה

עמוס לסקר:  איפה פה הבעיה? הבעיה היא באמת שהרשתות שלמשל נמצאות במושבים הן בבעלות חברת חשמל והשאלה היא איזה פתרון אפשר לתת

דוד ביטן: מה זאת אומרת איזה בעיה? לא הבנתי, זה שלהם

עמוס לסקר: אני מסביר

עמוס לסקר:  אני מניח שמי שיושב מימינך יסביר את העניין

דוד ביטן: כשאתה תתקדם ויהיה לך הרבה מאוד מקורות אז זה גם יהיה שלך

דוד ביטן:  השקעת, זה שלך

עמוס לסקר: לא, אני פה לא בא משום - - -      

דוד ביטן: לא, אני רוצה שתבינו דבר אחד

דוד ביטן:  חברת החשמל, היא גם עושה דברים, אז מה ששלה שלה

עמוס לסקר: בהחלט

עמוס לסקר:  אני רוצה להציע פתרון

דוד ביטן: אז מה אתם רוצים, שלא תהיה חברת חשמל? אתה אומר שיש בעיה עם חברת החשמל

עמוס לסקר: סליחה, ההגדרה לא הייתה נכונה

עמוס לסקר:  יש בעיה לגבי נושא הבעלות על הרשתות באזורי המושבים

עמוס לסקר:  מה האפשרויות לפתרון? אפשרות אחת זה לתת פיצוי מוסכם לחברת חשמל עבור הרשתות שהיא הקימה

עמוס לסקר:  אפשרות שנייה זה שחברת חשמל תשכיר את הרשתות למושבים, בדיוק כמו שבעל דירה בתל אביב משכיר את הדירה, הוא נשאר הבעלים של הדירה, אבל הדייר הוא זה שמתפעל את הדירה בכל מה שקשור - - -     

דוד ביטן: או שהיא תנהל את זה

דוד ביטן:  מה הבעיה? היא תנהל את זה

עמוס לסקר: לא, אז אני מסביר

עמוס לסקר:  כל הרעיון - - -     

דוד ביטן: רגע, לא, מה הקשר? היא יכולה לנהל

שלום דנינו: אבל למה לעשות הבחנה בין מושבים ליישובים לקיבוצים?      

דוד ביטן: כי לקיבוצים יש פטור

דוד ביטן:  הם תמיד יש להם פטור

שלום דנינו: ומושבים?      

עמוס לסקר: לקיבוצים יש פטור, למושבים אין פטור

עמוס לסקר:  אני לא אגדיר פתרון, הפתרון חייב להיות כזה שמושב בחבל תקומה יהיה מסוגל לתפעל את מערכת החשמל הפנימית שלו באופן עצמאי עם גיבוי של הגריד

עמוס לסקר:  איך לעשות את זה? יש הרבה מאוד פתרונות, עם חברת חשמל, בלי חברת חשמל

שלום דנינו: בשדרות למשל לא צריך למצוא את אותו פתרון? בשדרות, נתיבות? זה לא רק מושבים

עמוס לסקר: ולגבי שדרות אני מניח שאזורי - - -     

דוד ביטן: הבנו

דוד ביטן:  עוד משהו?      

עמוס לסקר: כן

עמוס לסקר:  הנקודה השלישית, אני קורא לה הפיל שבחדר

עמוס לסקר:  כל הדיונים האלה פה על נושא המיקרוגריד מאספקטים טכנו כלכליים בעצם מקפל בתוכו את הנקודה שב-2025 צריך להגיע שלב ב' של הרפורמה במשק החשמל

עמוס לסקר:  אם נסתכל על מה יכולה להיות הרפורמה הזאת, מנהל המערכת בחוץ, הייצור כבר פטור, האספקה פטורה, ההולכה זה מונופול טבעי, זאת אומרת שלמעשה הנושא המרכזי שיבוא לדיון זה נושא של מערכת החלוקה, מקטע החלוקה

עמוס לסקר:  נכון להיום אם אני לא טועה חברת חשמל מחזיקה ב-90% או משהו כזה במקטע החלוקה

דוד ביטן: החלוקה זה אתה

עמוס לסקר: הנה אני מסיים ואז תוכל – לכן לפי דעתי צריך להבין שברקע לכל הדיווחים שקיימים עם נימוקים כאלה ואחרים עומד נושא הרפורמה שאמור להיות בעוד שנה

דוד ביטן: אני לא מבין, אתה אומר 4,000 חברות או משהו כזה, נכון?     

איתן פרנס: זה חדשנות, אדוני

דוד ביטן: אבל דבר אחד אני רוצה להבין, ברפורמה חברת החשמל מכרה תחנות כוח, מה התוצאה? ששתי חברות השתלטו על הכול, אז קיבלנו חברת חשמל קטנה אחרת

קרן ברק: למה אתה אומר את זה?      

דוד ביטן: כי הזה המצב

קרן ברק: לא, ממש לא

דוד ביטן: אז זה לא מייצר תחרות

קרן ברק: אבל אתה אומר משהו שהוא לא נכון

קרן ברק:  דוד, זה לא נכון

דוד ביטן: זה כן נכון, מה לא נכון? זה נכון ועוד איך

דוד ביטן:  היום יש שתי חברות, כל אחת מחזיקה 30% כמעט

קרן ברק: אבל זה לא נכון

קרן ברק:  אני לא יודעת מי נותן לך את הנתונים

קרן ברק:  יש הרבה מאוד חברות, יש כעשר חברות

קרן ברק:  גם אם אתה מדבר על החברות הגדולות אף אחת מהן לא מחזיקה אפילו לא 20%

דוד ביטן: למה? לא נכון

קרן ברק: כן נכון

קריאה: קרן צודקת

קרן ברק: תגיד שאני צודקת, הוא אומר מספרים לא נכונים

קרן ברק:  אתה מקבל את הנתונים, כאילו תלמד

דוד ביטן: למדתי

קרן ברק: אבל זה לא נכון, פשוט לא נכון

קרן ברק:  מאיר, כשאתה נותן לו נתונים תן לו אותם מדויקים, אל תטעה אותו

דוד ביטן: רגע, קרן, עם כל הכבוד, את לא מנהלת את הישיבה

מאיר פעיל: עובדתית יש שני גורמים גדולים מאוד, אחת מהן זו דליה שרכשה לאחרונה את תחנת הכוח - - -      

קרן ברק: ועדיין לאיזה נתח שוק היא מגיעה?      

מאיר פעיל: רק רגע, חברת החשמל יורדת לסדר גודל של 30% מהייצור הכללי

קרן ברק: מאיר, אתה לא ירדת עכשיו עדיין אפילו לא מ-40%

קרן ברק:  מ-50% לא ירדת

דוד ביטן: קרן, למה את מפריעה לו?      

קרן ברק: כי הוא אומר דברים לא נכונים

מאיר פעיל: אולי את אומרת לא נכונים? אצלי זה טהור, על טהרת העניין, אני לא מקבל שכר מאיש, רק מהציבור

קרן ברק: מה זאת אומרת, אתה לא מקבל שכר?      

מאיר פעיל: אני מייצג את הציבור, כן

קרן ברק: אתה לא מקבל שכר?      

מאיר פעיל: אני מייצג את הציבור

קרן ברק: אתה מקבל שכר יותר ממני

מאיר פעיל: מאיפה את יודעת?      

קרן ברק: אני יודעת

מאיר פעיל: מאיפה?      

קרן ברק: כי אני יודעת

מאיר פעיל: אגב, אני לא בטוח שאת צודקת

מאיר פעיל:  אולי ספציפית במקרה הזה

דוד ביטן: קרן, את רוצה שאני אוציא אותך?      

קרן ברק: לא

דוד ביטן: לא הבנתי את העניין

דוד ביטן:  אמרתי לך, מספיק

דוד ביטן:  זה הכול

דוד ביטן:  שמענו שאת אומרת שאין השתלטות של שתי חברות גדולות

קרן ברק: אבל הוא גם אומר שהוא 30% וזה לא נכון

דוד ביטן: מספיק עם זה

דוד ביטן:  זה שמציגים לי 400 חברות זה לא נותן לי כלום, בסופו של דבר זה מה שיוצא, רק חברות גדולות יכולות לרכוש, מה לעשות?      

מאיר פעיל: עוד דבר, כדאי שהיא תדע, ככלל וכלפי אלה שהיא מייצגת אותם בפרט, לנגד עיני חברת החשמל יש רק דבר אחד, שורת השירות

מאיר פעיל:  שלא תהיינה אי הבנות, אם היא מרוויחה אף אחד מהעובדים לא מקבל פרוטה נוספת, רק שירות לציבור הרחב

קרן ברק: נו, ואצלנו לא?      

מאיר פעיל: לא יודע מה אצלכם, תשאלי את הלקוחות שלך

קרן ברק: ברור שכן, תסתכל על השירות

מאיר פעיל: איזה שירות? רווח

מאיר פעיל:  אצלכם זה שורת הרווח

קרן ברק: תסתכל על הלקוחות

מאיר פעיל: אולי השירות מביא גם רווח, אבל זו שורת רווח, נקודה

מאיר פעיל:  זה ההבדל

קרן ברק: מה זאת אומרת?      

מאיר פעיל: מעבר לזה חברת החשמל, אחרי שתחנת אשכול תעבור לרוכשים, היא תרד לסדר גודל של כ-30% מסך האנרגיה המיוצרת - - -      

דוד ביטן: ומי מחזיק עכשיו?      

מאיר פעיל: יש עוד חברות קטנות יותר כמובן, רק מאיתנו רכשו שלוש וחצי תחנות גדולות מאוד, אשכול היא הגדולה שבהן, והיקף הייצור של החשמל אכן יירד לסדר גודל של כ-30%

דוד ביטן: אבל עזוב רגע את חברת החשמל, מי רכש? מי היום מחזיק?      

יוראי להב-הרצנו: הנקודה היא שצריך לעבור לביזור אנרגטי ולא לתחנות כוח

יוראי להב-הרצנו:  ביזור

דוד ביטן: אין ביזור, זה בדיוק העניין

יוראי להב-הרצנו: לא לבזר את השליטה, לבזר את הפריסה של האנרגיה

דוד ביטן: זה משהו אחר

יוראי להב-הרצנו: העולם עובר מתחנות כוח - - -     

מאיר פעיל: אני אחר כך אדבר על מה שאמרת, יוראי

קרן ברק: למה אתה לא עוזר לי פה?      

יוראי להב-הרצנו: אף אחד לא מטיל דופי בעובדים של חברת החשמל, מאיר

מאיר פעיל: לא, אני לא אמרתי את זה, לא דיברתי על העובדים, דיברתי על החברה

קרן ברק: על העובדים של כל החברות

יוראי להב-הרצנו: הם עושים עבודת קודש, אף אחד לא מערער

דוד ביטן: רגע, רשות החשמל

דוד ביטן:  אני רוצה להבין, הם מכרו חמש תחנות, נכון?      

קרן ברק: הם צריכים למכור חמש תחנות, הם מכרו רק ארבע

דוד ביטן: אז ארבע, בסדר

מאיר פעיל: לא, מכרנו בדיוק את מה שצריך, כולל רידינג

קרן ברק: את רידינג לא מכרתם

מאיר פעיל: רידינג לא פועלת על פי החלטת רשות החשמל

דוד ביטן: זה לא ויכוח ביניכם

דוד ביטן:  אני רוצה להבין, היום אחרי שמכרו תחנות כוח איזה חברות קנו אותן?      

אמיר שביט: קודם כל הנתון שמנכ"ל חברת החשמל אומר הוא נכון, אחרי מכירת אשכול הם יורדים מ-40% השנה - - -     

דוד ביטן: אבל מי מחזיק את ה-60%? את ה-70%?      

אמיר שביט: כל השאר יש תקנות ריכוזיות, תקנות הריכוזיות מתייחסות היום רק - - -      

דוד ביטן: אבל למה אי אפשר לענות? מי מחזיק היום את ה-70%?      

אמיר שביט: אנחנו מקפידים בתקנות שאף חברה לא עוברת את ה-20%, אלה התקנות, ועוד עם מכנה נמוך, כל זה בלי סולרי, בלי אגירה, כל אלה לא מחושבים בתוכו ולכן יש לך קבוצה של לדעתי סדר גודל של עשר קבוצות לפחות שמחזיקות תחנות פוסיליות, אנחנו עוד לא מדברים על האגירה הסולרית שהולכים להתחרות בהם ומה-1 בינואר הן נכנסות לעולם התחרות

אמיר שביט:  אני אפילו לא סופר אותן בתוכו

קרן ברק: הוא לא ספר את הסולרי

דוד ביטן: איזה חברות קנו?      

שלום דנינו: והמגבלה של 20% מדברת רק על הפוסילי?      

אמיר שביט: על הפוסילי

דוד ביטן: לא כולל הסולרי

שלום דנינו: רק על הפוסילי, ומותר להם להוסיף על זה?      

דוד ביטן: אז קיבלנו עוד שתי חברות חשמל נוסף על חברת חשמל?      

קרן ברק: לא, עשר

דוד ביטן: עזבי, יש שתיים גדולות

דוד ביטן:  נו באמת, מספיק כבר עם זה

קרן ברק: אבל גדולות

קרן ברק:  הן גדולות, אבל הן לא גדולות ב - - -     

יוראי להב-הרצנו: זה ניכר שלא סופרים את הסולרי

דוד ביטן: שתיים גדולות יחד עם הכול

דוד ביטן:  הם יכולים להתעסק גם בסולרי, חברת החשמל לא יכולה

מאיר פעיל: ואגב אנחנו כן רוצים להיכנס לזה כדי לעמוד בהחלטת הממשלה של 30%

דוד ביטן: מה שאני אומר, שזה שאמרנו לחברת החשמל ברפורמה, שלא תתעסק יותר עם הייצור, אבל קיבלנו חברות גדולות אחרות, אז מה יצא מהרפורמה הזאת? לא הבנתי

דוד ביטן:  זה פיזור? זה לא פיזור

דוד ביטן:  זה יצא תוצאה הפוכה, למה? כי אי אפשר לקנות תחנת כוח במיליארדים אם זה לא חברה ענקית שיש לה את היכולת הזאת

דוד ביטן:  אז הקטנים, זה שהוא אומר לי שהוא מייצג 450 חברות זה לא מה שנותן לי, מספר החברות, השאלה מי לוקח את המושכות

דוד ביטן:      אנחנו עוד נדון על הרפורמה הזאת, נעשה ישיבה מיוחדת אחרי המלחמה כי במלחמה אנחנו יכולים לדון רק על המלחמה, אבל הסיפור של הרפורמה, צריכים לשקול אותו עוד פעם

דוד ביטן:  כמובן בכל מיני מגבלות

קרן ברק: צריך להשלים אותו, למכור את התחנה החמישית קודם

דוד ביטן: את יודעת, אני לא חייב כלום לחברות שאת מייצגת

קרן ברק: לא, אני לא אמרתי שאתה חייב

דוד ביטן: ואני לא חייב כלום לחברת החשמל, אני מחויב לציבור

קרן ברק: נכון, כולנו

דוד ביטן: אבל זאת עובדה שבעצם יש השתלטות חוזרת של עוד שתי חברות גדולות, אז מה עשינו בזה? לא עשינו כלום

קרן ברק: הנתונים לא נכונים

יוראי להב-הרצנו: אני יכול לשאול את מינהל התכנון משהו?      

דוד ביטן: בבקשה, תשאל

קרן ברק: אתה סתם מטעה אותו

קרן ברק:  אתה פשוט מטעה אותו, מאיר, זה לא בסדר

אמיר שביט: רק בבקשה משפט

אמיר שביט:  אני רוצה להתייחס למה שעמוס אמר, אנחנו פועלים במסגרת החוק, כמו שאמרתי בישיבה הקודמת

אמיר שביט:  החוק הגדיר מה הרפורמה, היא חוקקה בחוק, היא נמצאת בהחלטות הממשלה, היא נמצאת בכל ההחלטות

אמיר שביט:  אנחנו פועלים בתוך זה

אמיר שביט:  כשהממשלה תרצה לעשות שינוי ויהיה תיקון חקיקה, החלטות ממשלה, מה שיהיה יהיה, אנחנו פועלים בתוך החקיקה ובתוך מה שאפשרי ולא במשהו אחר לגמרי, למרות כל הרעיונות המאוד יצירתיים שקיימים

דוד ביטן: בסדר, אפשר לתקן את החוק

אמיר שביט: בסדר, אבל כרגע זה המנדט שיש לי

יהודה הראל: דוד, אפשר להגיב?      

דוד ביטן: לא, עכשיו אנחנו לא דנים על חברת החשמל

יהודה הראל: לא, אני רוצה להגיב למה שאמר מר לסקר, על המיקרוגרידים

דוד ביטן: לא, זה בסוף

דוד ביטן:  אנחנו ניתן לכם להתייחס לזה

יוראי להב-הרצנו: שאלה קצרה למינהל התכנון

יוראי להב-הרצנו:  אני שמח על התשובה של רמ"י בנוגע לפטורים מהיתרים למתקני האגירה שסמוכים לפאנלים סולריים

יוראי להב-הרצנו:  היום יש פטור מהיתר למתקני אגירה עד לגובה של 100 קילוואט, האם יש תכנון להרחיב את זה ומה הם קבועי הזמנים על מנת לאפשר את התפוצה הרחבה של מתקני האגירה גם למתקנים יותר גדולים?      

רן דרסלר: הוחלט לבחון גם אפשרות לתת פטור מהיתר למתקני אגירה קטנים, לא רק זעירים, עד תכולת אגירה של 600 קילוואט שעה

רן דרסלר:  זה נמצא עכשיו בבחינה לתיקון של התמ"א

רן דרסלר:  זה לא תיקון מורכב

רן דרסלר:  זה מחייב תיקון תמ"א כדי שאפשר יהיה להכניס את זה לפטור מהיתר

יוראי להב-הרצנו: מה לוחות הזמנים? מה צריך לבחון? תסלח לי, אם אנחנו רוצים לקדם את התפוצה של מתקני האגירה מה השיקולים?      

רן דרסלר: התמ"א קבעה הליך של פרסום למתקני אגירה קטנים

רן דרסלר:  במקרה שמתקן האגירה מוקם מחוץ למבנה צריך לבחון את המשמעות של זה וגם השפעות נוספות מול רשות הכיבוי ודברים נוספים

יוראי להב-הרצנו: לוחות זמנים?      

רן דרסלר: כשלושה חודשים, זה תיקון קטן, הוא אמור להגיע למועצה הארצית בשבוע הבא

יוראי להב-הרצנו: אז עד מרץ

איתן פרנס: אני חייב להגיב לנושא הזה

איתן פרנס:  אדוני היושב ראש, אני מבקש זכות דיבור

איתן פרנס:  כשקרה מה שקרה ב-7 באוקטובר - - -     

דוד ביטן: לא, אתה סיימת

איתן פרנס: לא, אבל מחר בבוקר כולם יכולים לעשות בקיבוצים - - -     

דוד ביטן: סיימת

דוד ביטן:  אתה רוצה שאני אוציא אותך?      

איתן פרנס: לא, חס וחלילה

דוד ביטן: נתתי לך אפשרות, נגמר

דוד ביטן:  אתה לא באת עכשיו פה בוויכוח אינטליגנטי

דוד ביטן:  עזוב את זה

איתן פרנס: בסדר, מה שאפשר לעשות לא עושים

יוראי להב-הרצנו: רק אם אפשר לקדם את זה מה שיותר מהר כי זה באמת חשוב לביטחון האנרגטי

יוראי להב-הרצנו:  לא רק של יחידות זעירות, כמו שאמרת, גם יחידות קטנות

רן דרסלר: מרגע שאושרה התמ"א, חודש וחצי, אפשר להוציא היתרי בנייה

יוראי להב-הרצנו: אנא זרזו את הטיפול בזה

דוד ביטן: תודה

דוד ביטן:  גיא עציון פה? איננו

קריאה: הוא בזום

דוד ביטן: לא, אין זום

דוד ביטן:  דנה כהן

דוד ביטן:  גרינפיס ישראל

דנה כהן:  אני אחראית על תחום אקלים ואנרגיה

דנה כהן:  תודה על זכות הדיבור

דנה כהן:  השבועות האחרונים מלמדים אותנו שהמציאות הביטחונית השברירית בארץ שלנו מלמדת שאחד ממקורות החוזק של האזרחים זה היכולת שלהם להסתמך על המשאבים המקומיים והקהילתיים וראינו שעם כל הרצון הטוב והמסירות של עובדי חברת החשמל בסופו של דבר רשת החשמל היא אחד האלמנטים היותר פגיעים וכשיש סיכון היא נפגעת

דנה כהן:       אנחנו רוצים לחדד את התפקיד של הרשות המקומיות שעולה בהקשר הזה, שבעצם מתפקידן לדאוג לרציפות אנרגטית של התושבים בעת ניתוק מהרשת הארצית או בעת איזה שהוא סיכון לרשת החשמל

דנה כהן:  לא הייתה פה התייחסות כמעט לדבר הזה שבסופו של דבר המעבר האנרגטי הוא כרוך והרשויות המקומיות הן חלק אינטגרלי מהדבר הזה, הן אלה שיש להן את השטחים בשטחי הרשות והן אפילו יכולות להגיע לעצמאות אנרגטית אם הן ינצלו את שטחי האגירה באמצעות סוללות אגירה

דנה כהן:  הן אלה שגם יכולות לאפשר כלכלית את הדבר הזה, הן אלה שמקימות עמדות טעינה לרכב חשמלי, יש להן יכולת להתייעל בחשמל, יש להן שטחים להקים סולרי וגם את התושבים שלהן, אין מי שיודעת יותר טוב מרשות לתמרץ לשים סולרי על גגות, מה שהמדינה בסופו של דבר מאוד מתקשה בו

דנה כהן:       זה איזה שהוא דבר שהוא win win

דנה כהן:  זה גם מנוע צמיחה שיכול לאפשר לרשות להציע שירות יותר טוב לתושבים, להציע הפחתה בנטל של יוקר המחיה ולייצר כמובן אנרגיה מתחדשת והתועלות למדינה וברמה הלאומית הן ברורות מאליהן

דנה כהן:       אני לא רוצה לדבר פה על חסמים לרשויות המקומיות, אלא לדבר על משהו מאוד מאוד ספציפי

דנה כהן:  בעוד חמישה ימים, עם תחילת השנה האזרחית החדשה, נכנסת לתוקף הסדרה של מודל השוק שמאפשרת לחברות פרטיות להיכנס לשוק אספקת החשמל ולהציע לתושבים רכישת חשמל בעלות מוזלת, אבל בעצם מי שלא חלק מהמשחק הזה היום זה הרשויות המקומיות

דנה כהן:  נכון להיום חברות כלכליות של רשויות מקומיות לא יכולות להיכנס לשוק הזה ובעצם להפוך להיות ספקיות חשמל

דנה כהן:  אז אני אשמח לנצל את המעמד הזה ולשמוע - - -     

שלום דנינו: יש עליהן איסור? כי אני יודע שלא

דנה כהן: זה לא איסור, אבל ברמה הטכנית זה יושב, אני מניחה, אצל משרד הפנים

שלום דנינו: אז יש רשויות מקומיות שכן משתפות פעולה עם חברות מהסוג הזה, וחושבות באמת איך – גם שהן שותפות ברווח או בהפעלה

דוד ביטן: זה לגבי שטחים שלהם

דנה כהן: יש איזה שהוא מודל שהוא הקמה של תאגיד אנרגיה

דוד ביטן: אני לא מבין את זה, את רוצה שהרשות המקומית תתחרה בשוק הפרטי?      

דנה כהן: אני לא מבקשת שהיא תתחרה, אני מבקשת שייתנו לה לנצל את הפוטנציאל שיש בשטח שלה

דוד ביטן: דיברנו על זה בישיבה הקודמת

דנה כהן: אין סיבה שהרשות גם לא תוכל ליהנות מהרווחים האלה ולהשתמש ב - - -     

דוד ביטן: אבל הבעיה שהרשויות רוצות שיממנו להם את הכול

דוד ביטן:  שישקיעו, אז אין בעיה

דוד ביטן:  הרשויות המקומיות רוצות שהמדינה תיתן להם את הכסף במקום שהם ישקיעו דרך החברות הכלכליות ויחזירו את זה עם השנים

דוד ביטן:  הן לא מוכנות לזה, אז מה את רוצה שיעשו? אני מקווה שזה עוד ישתנה

דנה כהן: אם חברה כלכלית תוכל להיכנס כספקית חשמל זה מאפשר לה להיות חלק מהמשחק הזה, ליהנות גם מה - - -      

דוד ביטן: לא, זה לא ספקית חשמל, זה בעצם מיקרוגריד קטן, זה הסיפור

דנה כהן: לא בהכרח

דנה כהן:  היא לא חייבת להיות אחראית על רשת החלוקה

דנה כהן:  היא יכולה לקנות חשמל ממתקני ייצור שיש בשטח שלה

מאיר פעיל: הם רוצים את הקצפת ושהזפת תהיה על מישהו אחר

דוד ביטן: הבנו

דוד ביטן:  אנחנו יודעים שיש בעיה עם הרשויות המקומיות

דנה כהן: אני אשמח אם אפשר לשמוע את התגובה של רשות החשמל או משרד הפנים

דוד ביטן: לא, דיברנו על זה בישיבה הקודמת

דוד ביטן:  מכיוון שמדובר בגרינפיס אנחנו ניתן לה לשמוע את התשובה, למרות שדיברנו על זה בישיבה הקודמת

אוריאל בבצ'יק: אנחנו במשרד הקמנו אגף חדש שכל התפקיד שלו הוא ללוות רשויות מקומיות במעבר לאנרגיה מקיימת, אנחנו גם מקדמים בניית יכולות, מסייעים לרשויות מקומיות בבניית יכולות, אם זה מימון של מנהלי אנרגיה באשכולות האזוריים של משרד הפנים, פורומים שונים וגם מענקים

אוריאל בבצ'יק:  אנחנו בשנה השלישית של הפרויקט הזה ואנחנו ממסדים אותו וגם באמצעות קולות קוראים אנחנו הענקנו מעל 70 מיליון שקלים השנה, בשנה שעברה 80 מיליון שקלים

אוריאל בבצ'יק:       רק כדי לסבר את האוזן, יש לנו קול קורא ליישום תכניות פעולה, הגישו 61 רשויות מקומיות

אוריאל בבצ'יק:  זאת אומרת שיש הרבה מודעות ברשויות המקומיות מבחינת הפוטנציאל, גם הכלכלי, גם ליצירת ביטחון אנרגטי במעבר לאנרגיה מקיימת, שזה ייצור אנרגיה

דוד ביטן: כן, אבל צריך לתת להם דחיפה, הן לא זזות

אוריאל בבצ'יק: אנחנו נותנים דחיפה בהרבה מאוד מובנים, ציינו את זה בדיון הקודם, מתוך זה 20 מיליון שקלים לאגירה השנה, חילקנו לרשויות מקומיות, והעניין הזה מקודם, גם קידמנו אחרי ה-7 באוקטובר את הנושא של הפטור מהיתר לאגירה זעירה במתקנים במרכזי קליטה לשעת חירום וחמ"לים עירוניים, שזה דבר מאוד חשוב לביטחון האנרגטי ולרציפות התפקודית

אוריאל בבצ'יק:       לגבי הנושא של רשויות מקומיות כספקיות חשמל, יש שם עניין שנמצא בבחינה כי יש שם חשש לפגיעה בתחרותיות

אוריאל בבצ'יק:  אנחנו מדברים עם ספקים על הנושא הזה, זה לא דבר פשוט, הוא מורכב, כן מקדמים את האפשרות לאפשר לרשויות מקומיות להקים תאגידי אנרגיה, אבל כרגע לא כולל את הנושא של להיות ספקיות חשמל

דוד ביטן: ספקית חשמל זה בניגוד לרפורמה, זה לא משנה אם זה רשות מקומית או חברה פרטית

דנה כהן: זה לא בניגוד לרפורמה כי זה מקטע אספקה, זה לא מקטע חלוקה

דוד ביטן: זה בניגוד

מאיר פעיל: באספקה יש תחרות

דוד ביטן: אבל עדיין הם צריכים להתחבר אליך בסוף

מאיר פעיל: לרשת

מאיר פעיל:  ברור

דוד ביטן: לפני שאנחנו נמשיך נמצאת איתנו ענבל צח ממשפחות החטופים, היא רוצה להגיד מספר מילים

דוד ביטן:  בבקשה

ענבל צח: בוקר טוב לכם

ענבל צח:  אני ענבל, אני בת דודה של טל שחטוף כבר 80 יום

ענבל צח:  אשתו של טל והילדים חזרו, גם האמא של אשתו חזרה

ענבל צח:  טל בשבי ביחד עם עוד 129 חטופים

ענבל צח:  אין לנו שום מידע ואין לנו שום ידיעה לגביו, כמו לגבי הרבה אחרים, ואנחנו שואלים אתכם היום ובאנו לפה לבקש מכולכם: תחזירו לנו אותם הביתה, אין להם יותר זמן, אין להם יותר אפשרות לחכות, אנחנו לא יודעים אם יש להם עוד את הכוח להילחם

ענבל צח:  אנחנו נילחם

ענבל צח:  אם להם יש את הכוח להמשיך להילחם עם חצי פיתה ביום, ואת זה אני יכולה להגיד לא מהשערות, אלא מעדות ראשונה מאשתו ומילדה בת שלוש ששואלת אותי: מתי אני יכולה לשחק עם אבא? ואין לי תשובה לתת לה, אז אולי לכם יש תשובה לתת לה

ענבל צח:       אתם כרגע מבחינתי מייצגים את המדינה, אתם צריכים לתת לנו תשובות, אתם צריכים לעזור לי לתת תשובה לילדה בת שלוש ששואלת אותי, אחרי שהיא הייתה 54 יום בשבי, מתי אני יכולה לשחק עם אבא או מתי אבא יבוא לקחת אותי לגינה

ענבל צח:  אז אם למישהו יש תשובה אני אשמח לשמוע אותה, ואם לאף אחד אין תשובה אז אני אשמח לקבל תשובות בשבוע הבא כי אנחנו נהיה פה עד שהם יחזרו

ענבל צח:  אנחנו לא נרפה, אנחנו לא נלך ואנחנו לא נפסיק להילחם, אבל אתם צריכים לעזור לנו, כולכם וכולכן, להחזיר אותם הביתה, אין להם יותר רגע אחד נוסף לחכות

ענבל צח:  כל יום שעובר הוא גיהינום, כל דקה וכל שנייה כשאנחנו לא יודעים מה יהיה בשנייה שאחרי

ענבל צח:       אני חזרתי לפני כמה ימים מוושינגטון ומקנדה, ישבתי מול סגנית שר החוץ בקנדה ואמרתי שאני לא יודעת מה יהיה בשנייה הבאה ובשנייה הבאה

ענבל צח:  ישבנו פשוט כולנו, קיבלנו טלפונים מהקצינים מהארץ כשדווח על המוות של עדן זכריה, על מציאת הגופה

ענבל צח:  אנחנו רוצים את המשפחות שלנו בחיים ואין להם יותר לחכות

ענבל צח:  עכשיו זה הזמן לפעול, עכשיו זה הזמן של כולכם לזכור שיש את טל ויש את עודד ויש עוד 129 ויש בחורות צעירות ויש בחורים צעירים ויש אבות ואימהות ומשפחת ביבס כמובן

ענבל צח:       אנחנו מבקשים מכולכם, תהיו הקול שלהם, תזכרו שיש פה ילדה בת שלוש שבעצמה הייתה בשבי שזה דבר שבכלל אני לא אמורה להגיד, ילדה בת שלוש לא צריכה להיות בשבי

ענבל צח:  לא בשום מדינה מתוקנת והמדינה שלנו היא מדינה מתוקנת, אבל עכשיו תתקנו אותה ותחזירו לילדה בת שלוש הזאת את אבא שלה ותחזירו לכולנו את המשפחות שלנו

ענבל צח:  אין להם, אמרתי ואני אגיד שוב, אין להם עוד רגע אחד להמתין

ענבל צח:  תעשו את מה שמוטל עליכם חוץ מענייני חשמל וכלכלה ומדינה מוטל עליכם, על כולכם, להחזיר את כולם הביתה

ענבל צח:  תודה רבה לכם והמשך יום טוב

דוד ביטן: תודה רבה

דוד ביטן:  אני אמשיך את הישיבה

דוד ביטן:  שי גולומביק, את מייצגת את הנוער למען האקלים

שי ציון גולומביק: כן, קוראים לי שי, אני בת 15, אני לומדת פה בירושלים במדרשיית הרטמן לבנות

שי ציון גולומביק:  כן, אני פה, אני מייצגת את הקול של הנוער כי בעצם לפני שאנחנו מדברים על ביטחון אנרגטי והסתכלות לטווח הארוך אנחנו מדברים על הדור שלי ואנחנו צריכים לדעת שאנחנו גדלים לתוך מדינה שדואגת לעתיד שלי ולביטחון שלנו

שי ציון גולומביק:       לפי מחקר של המשרד להגנת הסביבה אפשר לייצר בערך 46% מסך צריכת החשמל בישראל על ידי דו שימוש ואני יכולה להמשיך ולהסביר למה פאנלים סולריים זה הכרחי גם לסביבה וגם לביטחון, אבל אני בטוחה שאתם כבר יודעים, אני לא רוצה לבזבז לכם את הזמן

שי ציון גולומביק:  הבעיה היא שיש המון חסמים כשזה בא להתקנת פאנלים סולריים

שי ציון גולומביק:  ואני בת 15, אין המון שאני יכולה לעשות מעבר ללדבר פה בוועדה, אבל הוועדה יכולה להוריד הרבה מהחסמים האלה דרך הצעות חוק וזה התפקיד שלה

שי ציון גולומביק:  בעצם אפשר להוריד את החסמים ואז הביטחון האנרגטי יהיה הרבה יותר נגיש להרבה יותר אנשים

דוד ביטן: תודה רבה

דוד ביטן:  הפורום למאבק בעוני

בקי קשת: תודה, אדוני

בקי קשת:  אני רוצה ככה ממש בזמן מאוד מאוד קצר, אני לא רוצה לחזור על דברים שנאמרו שהם חשובים, אני רוצה לפנות למשרד לאיכות הסביבה, למשרד האנרגיה, מה למאבק בעוני ולפה? אז הנושא הזה של ביטחון וביטחון אנרגטי נוגע לכולנו, לכל המדינה הזאת, אבל אוכלוסיות שחיות בעוני, יש להם קשיים נוספים גדולים מאוד שהם מחמירים מאוד עם משבר האקלים

בקי קשת:       הסיבה שאני פה כרגע זה פנייה בעיקר לשני המשרדים הללו שבעת מכרזים ובעבודה מול הרשויות לקחת בחשבון את הסוגיה הזאת של אוכלוסיות שחיות בעוני, וחלילה אני לא באה להפריד בין הקיבוצים לבין שדרות, אבל הנושא עלה פה ויש אזורים, רשויות, שהיכולות שלהם מופחתות כלכלית וכו', ולא רק, ואנחנו למשל הצענו הצעה נורא ספציפית של מקלטי חום שבנויים על זה שיהיו מבני ציבור שישרתו את הציבור ויהיו להם גם אפשרויות אגירת חשמל וגם דברים נוספים שקשורים בצרכים של הציבור שייתנו מענים, כי לא כל אחד יכול על הבית שלו לשים פאנלים סולריים ולא רשות כנראה מסוגלת בפני עצמה, אז להערכתנו אנחנו מאוד נשמח שהמשרדים ייקחו על סדר יומם את הקידום הזה עם הרשויות, אבל מענים שיבטיחו שגם אוכלוסיות מאוד מוחלשות, שלא יכולות למזג את הבית בקיץ הארוך יותר ויותר שיש לנו, יהיו להם מענים

דוד טל: אני רוצה להמשיך את מה שהיא אמרה

דוד טל:  מהבחינה הזאת צריך לשים לב שכל התהליכים שאנחנו עושים לא יעלו את יוקר המחיה ואת יוקר תעריף החשמל

דוד טל:  שמענו כאן הרבה רעיונות היום, ממגוון גופים וממגוון כיוונים, חלקם בסוף כן עתידים להעלות את תעריף החשמל וצריך גם את זה לשים ברקע

דוד ביטן: בסדר, יכול להיות, בינתיים תעריף החשמל עולה פה ושם גם ללא קשר למה שאנחנו מדברים עכשיו

דוד טל: זה גם נכון ואנחנו גם על זה עובדים

איתן פרנס: הכי טוב בזול

איתן פרנס:  כמו שעשינו עד עכשיו אנחנו מצוינים

איתן פרנס:  מדינה עם כל כך הרבה שמש, הכול יקר, נכון? אדוני, הכול יקר, בגלל זה אנחנו נראים ככה

דוד ביטן: איתן, צא החוצה בבקשה

איתן פרנס: תודה רבה

דוד ביטן: ואם תמשיך ככה לא נוריד לך את מחיר המינהל

איתן פרנס: תודה, אדוני, אתה ממשיך כך הרבה שנים

דוד ביטן: הבנתי, אתה ככה עוזר ללקוחות שלך

איתן פרנס: - - - לשבת כאן בדיונים - - -      

דוד ביטן: קדימה, צא החוצה

דוד ביטן:  וגם בדיון הבא אתה לא יכול לבוא, אני כבר מודיע לך

איתן פרנס: מאה אחוז

דוד ביטן: יותר טוב אל תבוא

דוד ביטן:  הוא מייצג אתכם? זה נקרא ייצוג? נתנו לו לדבר כמו שצריך והוא לא יכול להפריע כל הזמן לכל מיני אנשים

בקי קשת: אתה יכול לתת לו להשיב? אני חושבת שהוא רצה להגיב

דוד ביטן: לא, הבנו את הסוגיה

דוד ביטן:  בסדר

דוד ביטן:  זה לא כל כך קשור לדיון, אבל שמענו את זה

דוד ביטן:  יוני ספיר

יוסף ספיר: תודה

יוסף ספיר:  יושב ראש עמותת 'שומרי הבית'

יוסף ספיר:  אני רוצה במשפט להתייחס לנושא המיקרוגרידים ועוד משפט לגבי הרפורמה

שלום דנינו: מה זה 'שומרי הבית'?      

יוסף ספיר: עמותה שעוסקת בתחומי האנרגיה, האקלים והקיימות

שלום דנינו: אידיאולוגית כזאת, של רעיונות? לא משהו מעשי, אתם לא מפעילים

יוסף ספיר: שינוי מדיניות

יוסף ספיר:  הנה, אנחנו פה בכנסת, משפיעים

שלום דנינו: אבל אין לכם מתקנים או משהו שאתם מפעילים

יוסף ספיר: יש לנו בהקשר של ניטור אוויר, לא בהקשר של אנרגיה

יוסף ספיר:  על כל פנים אנחנו רואים לאחרונה ומקבלים הרבה מאוד תובנות לגבי משק האנרגיה

יוסף ספיר:  אם אנחנו מתבוננים על כטב"ם שנשלח לאסדת כריש, או השבתה של אסדת תמר בעת לחימה, וזה בהקשר למשק הגז, מסתכלים קצת צפון מערבה לאוקראינה ורואים השבתה של מתקני גז באבחת טיל על ידי הרוסים ואנחנו מבינים שמשק הגז הוא פגיע, זה מתייחס לביטחון אנרגטי

יוסף ספיר:  אם מסתכלים על הפחם אז אנחנו רואים שגם באשקלון מזח פחם יכול להיפגע וזה יכול לפגוע באספקת הפחם

יוסף ספיר:       אנחנו רואים שגם האספקה בים היא בספק, אנחנו רואים את החסימה במצרי באב אל מנדב, חסימה אולי עתידית יכולה להיות גם בים התיכון וגם על משק הפחם לא ניתן לסמוך בעת לחימה ולכן כל נושא האנרגיה המתחדשת הוא לא חשוב רק ברמה האקלימית סביבתית, הוא חשוב גם ברמה של הביטחון האנרגטי

יוסף ספיר:       בהקשר הזה נכון לקדם גם את נושא המיקרוגרידים

יוסף ספיר:  פה אני רוצה להתייחס לרפורמה

יוסף ספיר:  מתייחסים לרפורמה החשובה שעבר משק החשמל כאל קדושה ואני אומר שגם לרפורמה אפשר לעשות רפורמה ואני רוצה להציג דעה לא פופולרית ואני חושב שיש סנטימנט שלילי כלפי חברת החשמל ומנסים להדיר את רגליה מכל מקום עתידי אפשרי ואני חושב שבהקשר של קידום אנרגיה מתחדשת בישראל שמדדה כבר שנים רבות ולא מצליח לעמוד ביעדיו, למעשה מעולם ישראל לא עמדה ביעדי האנרגיה המתחדשת, צריך ללמוד מהעולם ולהכניס את חברת החשמל עם היכולות האדירות שלה לתחום הזה ולהגדיל לה יעדים ולתת לה אינסנטיב כלכלי ולאפשר לה אגירה ברשת וכמובן לחתוך ממנה אפשרויות כמו למשל ההתנגדות בהקשר של מיקרוגרידים, כך שכולם ייהנו, גם חברת החשמל, גם צרכני החשמל, גם מדינת ישראל תוכל סוף סוף לעמוד ביעדיה

יוסף ספיר:       אם אנחנו מסתכלים בעולם על מדינות שבהן חברות חשמל ממשלתיות היו מעורבות במשק האנרגיה המתחדשת, אפשר לראות את זה באסיה, בהודו ובסין, אפשר לראות את זה בדרום אמריקה, בברזיל, אפשר לראות את זה באירופה, בצרפת, בגרמניה, בדנמרק

יוסף ספיר:  אפשר לראות את זה גם בארה"ב, גופים פדרליים מעורבים, בטנסי למשל, וגם שם הייתה קפיצה בתחום האנרגיה המתחדשת

יוסף ספיר:  אני יודע שזו דעה לא פופולרית, צריך לפתוח את הרפורמה ולאפשר לחברת החשמל להיות מעורבת עם כל היכולות שלה לקידום האנרגיה המתחדשת בישראל, לחיבור מתקנים בצפון ובדרום, איפה שהיו עיכובים בשנים האחרונות, לאגירה ברמת הרשת, לקידום, שדרוג רשת החלוקה ואולי גם רשת ההולכה ואני חושב שאם מדינת ישראל חפצה באמת להגיע ל-30% ב-2030 אין לה דרך אחרת לעשות את זה בלעדי המעורבות של חברת החשמל

דוד ביטן: תודה

דוד ביטן:  עמותת רגבים

אברהם דויטש: תודה רבה

אברהם דויטש:  אני השתחררתי השבוע ממילואים אחרי חודשיים של ניתוק

אברהם דויטש:  אני רק אתן הערה אחת בנושא הזה

אברהם דויטש:  ברור לכולם שחתימה על כניעה של מדינת ישראל לדרישות ארגון טרור יובילו לחטיפה של מאות אנשים גם בצפון, גם במרכז, גם ביישובי העוטף

אברהם דויטש:  לגבי ההערות שנאמרו פה מקודם, חיילי צה"ל מוכנים לסכן את חייהם כדי להחזיר את שבויי צה"ל, אני לא חושב שיש מישהו מחיילי צה"ל שלא מוכן לעשות את זה

אברהם דויטש:  חברי הכנסת מתבקשים גם לקחת את זה בשיקולים

אברהם דויטש:       כמו שאמרתי, חודשיים הייתי בניתוק, יכול להיות שאני לא מעודכן, לפני פרוץ המלחמה הייתה בעיה בהולכת החשמל בגלל דיונים שהיו פה בכנסת, גם בוועדה פה וגם בוועדות אחרות, בעיה של הולכת החשמל ואי לכך רשות החשמל לא נתנה היתרים ליזמים של תשתיות סולריות

אברהם דויטש:  בעיית ההולכה היא בגלל שאי אפשר לחשמל את התשתיות שמדינת ישראל רוצה להקים וגם כבר הקימה, בגלל בעיה של תופעה של בנייה לא חוקית

אברהם דויטש:  רציתי לדעת איפה זה עומד, האם הצליחו לעבור את זה, האם טיפלו בבנייה הלא חוקית, האם התגברו על המכשולים

אברהם דויטש:  אני יודע לפחות על 3,000 יזמים שקיבלו סירוב לבקשות שלהם להתקין מתקנים סולריים בגלל הבעיה הזאת

דוד ביטן: תודה

דוד ביטן:  מנכ"ל חברת החשמל ועופר ינאי, אני אתן לכם את זכות הדיבור עכשיו לפני שאני אסכם את הישיבה הספציפית הזאת

דוד ביטן:  אתה רוצה אחריו?      

מאיר פעיל: כן

דוד ביטן: קדימה, עופר

דוד ביטן:  כיוון שהנציג שלך הפריע והלך אז דבר אתה

עופר ינאי: קצת מזכיר את הדיון על הפטור שגם זרקו אותו ואז נשארתי אני לייצג אותנו

עופר ינאי:  ישבתי גם ליד מאיר, אני מקווה שהפעם יהיו פחות ניצוצות ואולי נעשה משהו יותר בשיתוף פעולה

עופר ינאי:       בכל מקרה אני רוצה לדבר על הנושא המרכזי בעיניי, שזה שילוב יעיל של מתקני אגירה במשק החשמל בישראל

עופר ינאי:  בלי שילוב יעיל של מתקני אגירה במשק החשמל בישראל אנחנו לא נעמוד ביעדי המתחדשות, אנחנו נגיע, לתפיסתי, לעלייה משמעותית במחירי החשמל ואנחנו נסבול מהפסקות חשמל ממושכות

עופר ינאי:       כשאני אומר שילוב יעיל אולי כדאי שאני אסביר למה אני חושב שהגישה של רשות החשמל היום היא שילוב לא יעיל

עופר ינאי:  רשות החשמל מבצעת שלוש טעויות תפיסתיות באיך משלבים מתקני אגירה

עופר ינאי:  אני כתבתי פה גם נייר שאחרי זה אני אנסה להסביר את זה בשפה קלילה, עולם האנרגיה הוא עולם מורכב, ניסיתי לפשט כמה שאני יכול

עופר ינאי:  הטעות הראשונה, הגודל כן קובע

עופר ינאי:  במילים אחרות, הרשות דוחפת מאוד חזק מתקנים מאוד מאוד גדולים שהזמן שנצרך בשביל להפוך אותם לזמינים לטובת משק החשמל בין חמש לשבע שנים

עופר ינאי:       הטעות השנייה שעושה רשות החשמל, שימוש מרכזי בפרמיה, פרמיה ככלי לקדם דברים

עופר ינאי:  פרמיה זה דבר שלא שייך למשקי חשמל מודרניים, יש פה שימוש מאוד זניח במשקי חשמל מודרניים, פרמיה זה כלי לשלב הינוקא של השוק

עופר ינאי:  הבשלות של נושא האגירה בעולם פשוט לא רלוונטי להשתמש בפרמיות, יש מנגנונים אחרים שהם מנגנונים הרבה יותר יעילים והרבה יותר נכונים

עופר ינאי:       הטעות השלישית, שהיא בעיניי סופר חשובה, כל הסדרה שהרשות מציבה למתקני אגירה אומרת שעם מתקני אגירה אפשר לקבל ערך כלכלי אחד, שימוש אחד למתקני האגירה

עופר ינאי:  יש לנו היום שלוש דוגמאות, באמת מידה 175, התפקיד של מתקני האגירה זה להעביר את האנרגיה של המערכות על הגגות מהיום ללילה ומשלמים על זה 80 אגורות באותם מתקני אגירה עצמאיים שדנו בהם

עופר ינאי:  אז השימוש היחיד באותם מתקני אגירה זה ארביטראז' שאגב הוא לא מתומחר בצורה אופטימלית גם כן וזה לא מספיק כלכלי, והשימוש השלישי, יושב לידי מאיר, בוא נזכיר גם את זה, חברת חשמל קיבלה אישור לשים מתקני אגירה בשנאים שלה לטובת הקלת הגודש

עופר ינאי:  כשאני ישבתי עם היועץ המשפטי, אהוב ליבי גרשון, שלא נמצא פה היום, אמרתי לו: למה אתם לא עושים מיקרוגרידים, יש לכם כבר מתקני אגירה, תעשו מיקרוגריד ברמה שאתם יכולים גם להחזיק עיר, אז הוא אמר לי משפט מדהים: לא מאשרים לנו

עופר ינאי:  זו טעות שהיא בטעות בעיניי מהותית

עופר ינאי:       כנגד אותן שלוש טעויות אני מציע שנלמד מה קורה בעולם

עופר ינאי:  אם הטעות של רשות החשמל זה הגודל כן קובע, מה שקורה בעולם לומדים שהגודל לא קובע

עופר ינאי:  כלומר אין צורך במתקני אגירה גדולים ועצומים, אפשר לקבל את אותם שירותים מהרבה מתקנים קטנים

עופר ינאי:  יש פרויקטים שבוצעו באוסטרליה ממתקנים ברמה של בית, איגדו אלפי מתקנים כאלה ועצבו את הרשת

עופר ינאי:  הטעות הזו של להגיד שהגודל כן קובע אפשר לעשות את זה עם מתקנים שהם מתקנים קטנים שהיתרון הגדול שלהם במדינת ישראל שכמובן אפשר להקים אותם באופן מיידי

עופר ינאי:  חלקם בפטור, ממש באופן מיידי

עופר ינאי:  לא צריך לחכות חמש עד שבע שנים

עופר ינאי:       החלק השני, מה שאמרתי, הנושא של הפרמיה, לא צריך אותו כי יש דבר אחר, זה שימוש במנגנוני שוק

עופר ינאי:  מה זה מנגנוני שוק? משק החשמל הוא משק של 30 מיליארד שקל בשנה, זה פחות או יותר ההכנסות שרצות, הכול משולם על משהו

עופר ינאי:  אם ניתן למתקני אגירה לקבל תשלום על דברים מסוימים בצורה יעילה, יותר זול ממה שמשק החשמל משלם, בסופו של דבר מתקני האגירה האלה יהפכו להיות מאוד כלכליים

עופר ינאי:       הדפסתי פה ספר של אוליבר שמידט, אחד מהמומחים הגדולים בעולם, יש פה שני עותקים, אחד אולי אמיר ייקח, השני אולי מאיר ייקח, איך משלמים למתקני אגירה

עופר ינאי:  יש פה בערך 50 שירותים שונים שהוא מתאר, 50 שירותים שונים מאותו מתקן אגירה

עופר ינאי:       פה אני מגיע לנקודה השלישית שאם אמרתי שהטעות של הרשות זה להשתמש בשירות אחד, העומק של הרעיון של להשתמש בהרבה שירותים במתקן אגירה, זה הרעיון הבא, אם אני צורך ממתקן אגירה הרבה שירותים זה אומר שאני יכול לשלם בזול על כל שירות כי בסופו של דבר אותו מתקן אגירה צריך סך הכנסות מסוים כדי שהצורה תהיה צורה ראויה ושיהיה איזה שהוא רווח יזמי ראוי

עופר ינאי:       אז אם אנחנו נגיד חושבים על מתקן אגירה שיש לו כרגע, הוא יכול לשחק בשוק, למכור אנרגיה, שזה אותו משחק של ארביטראז', אבל הוא גם יודע למכור שירותים לעיצוב תדר, אז יש לו הכנסה נוספת, ואני גם שם אותו במקום שיש גודש ברשת שאישרו כבר לחברת חשמל 17 מיליארד, אבל באותו מקטע אול אני אתן לו 10% ממה שצריך לשלם על הרשת כדי שנוכל להפוך אותו ליותר כלכלי

עופר ינאי:  מה יקרה אז? את הפתרון של הגודש ברשת הוא יידע לתת, כלומר משך חסך עלות משקית, את הנושא של עיצוב התדר הוא יידע לתת הרבה יותר זול מתחנות כוח, בערך שליש מחיר, הנה חיסכון משקי נוסף, ובגלל שהוא כלכלי כי נתתי לו כמה שירותים הוא יוכל לצמצם את הארביטראז'

עופר ינאי:       תרגום לשפה של בני אדם, מה זה צמצום הארביטראז'? הנחה במחירי חשמל

עופר ינאי:  ברגע שאני משלב מתקני אגירה בצורה יעילה אני יודע לתת הנחה במחירי חשמל שהיא הנחה משמעותית

עופר ינאי:  אנחנו לצורך העניין היינו בהנחות של 25% בשוק לפני ששינו את הכללים ובעצם מאוד צמצמו

עופר ינאי:     מילה לגבי הנושא של מיקרוגריד, שזה הנושא השני שלשמו התכנסנו

עופר ינאי:  בסופו של דבר מיקרוגריד זה משהו שנמצא על שולחננו, אני חושב שטוב מאוד שנתת למשפחות החטופים לדבר כדי שכולנו נזכור באיזה ימים לא סטנדרטיים אנחנו נמצאים שאני חושב שדורשים מכולנו קצת יותר הקשבה, קצת יותר נכונות לשיתוף פעולה, כי אנחנו באמת בטראומה לאומית קשה מאוד

עופר ינאי:  ברור שמשק החשמל שלנו הוא פגיע, ברור, אנחנו בתלות מאוד גדולה בכ-15 תחנות כוח, תלות מאוד גדולה ברשת הולכה שהיא רשת הולכה מאוד פגיעה וברור שיש לנו אויבים שירצו לנצל את הפגיעות הזו בשלב כזה או אחר

עופר ינאי:  לו הפגיעות הזו תנוצל כשאין לנו פתרונות אחרים הדבר הזה הוא לא לטובתנו ולכן כולנו צריכים לשנס מותניים ולומר מה אנחנו יכולים לעשות

עופר ינאי:       גם פה הכיוון שבאו הרגולטורים ואמרו מה אנחנו יכולים לעשות ב-7 באוקטובר, נופר, מה שהיא אמרה, מה אנחנו יכולים לעשות, הלכנו לעשות את המיקרוגריד הראשון

עופר ינאי:  אבל מה שאמרו הרגולטורים, מה הם אמרו? הם ישר רצו לגנרטורים

עופר ינאי:  אז אני רוצה לחדד רק לגבי ההבדל בין גנרטורים למיקרוגריד

עופר ינאי:  גנרטורים, אחת, זה כלי שהוא מאוד יקר

עופר ינאי:  עלות של גנרטור פלוס הפעלה של חודש זה כמו כל עלות המתקן של המיקרוגריד מאפס, והדבר הנוסף, אותו גנרטור בשגרה לא נותן לי כלום, כשאותו מתקן של המיקרוגריד בשגרה יודע לתת לי ערכים מסוימים

עופר ינאי:  זאת אומרת עלות המתקן של המיקרוגריד זה בערך 10% מהעלות של גנרטור

עופר ינאי:       והדבר הכי חשוב, מיקרוגריד זה בלחיצת כפתור

עופר ינאי:  למה זה דומה? זה דומה לחייל מילואים, כולנו פה בעצם אנשים שהם אנשים יצרניים, אנחנו לא מחזיקים הרי צבא שהוא רק צבא, כולנו אנשים יצרניים, רואי חשבון, עורכי דין, נהגי אוטובוס, טבחים, כולם מייצרים בשגרה, מגיעה שעת חירום, אותו אדם לובש מדים והופך להיות חייל

עופר ינאי:  זה הרעיון של המיקרוגריד, מערכת שבשגרה מספקת שירותים, הגיעה שעת חירום, יש הפסקת חשמל שהיא הפסקת חשמל משמעותית, המערכת הזו יודעת גם להחזיק את הרשת גם אם הרשת נפלה

קרן ברק: כמה זמן?      

עופר ינאי: בלי הגבלה

עופר ינאי:  אם יש מתקני אנרגיה סולרית זה בלי הגבלת זמן

עופר ינאי:  זה יכול להיות גם שנה

קרן ברק: אבל זה לבד? זה עומד בפני עצמו או שאתה צריך חוץ מזה אנרגיה רגילה?      

עופר ינאי: אתה חייב מקור ייצור אנרגיה, זה בעיקרון אנרגיה מתחדשת

עופר ינאי:  המיקרוגריד שאנחנו בנינו מתבסס על אנרגיה מתחדשת, מתקן אגירה, תוכנה שיודעת לנהל, מערכת השלת עומסים ומערכת של שילוב גנרטורים בשעות הצורך

דוד ביטן: תודה

דוד ביטן:  רשות החשמל

דוד ביטן:  אמיר, אתה רוצה לענות לו על הטענות שלו?      

אמיר שביט: אני עונה הרבה, אבל אם אני עוד פעם צריך לענות אז אני אגיד ככה, מערכות האגירה, אנחנו מקדמים גם גדולות וגם קטנות

אמיר שביט:  הוא התחיל בזה שאנחנו הולכים רק על הגדולות, זה לא נכון, ואז נתן דוגמה שאנחנו מתמרצים את הקטנות בצורה לא נכונה

אמיר שביט:  אז קצת טיעון עקבי נדרש

אמיר שביט:  אנחנו מקדמים גם את הגדולות וגם את הקטנות בכל המתחים

אמיר שביט:       הנושא של ניהול ומספר השירותים, בגלל זה אנחנו התחלנו לקדם גם בתוך הערים את הנושא של האגירה כי אנחנו רואים בהם יתרונות שלא קשורים רק להעברת החשמל מהיום ללילה או מתחדשת אלא עוד נושאים כמו הקטנת עלויות בהולכה והקטנת קשיים כאלה

אמיר שביט:       לגבי מערכות הניהול של המכרזים היומיים

אמיר שביט:  הרי מה אומר עופר? בוא נעשה מכרזים חצי שעתיים ונבקש ממתקני האגירה האלה ככה וככה שירותים כדי שהם יצליחו

עופר ינאי: כמו שמקובל בעולם

דוד ביטן: לא, הוא מתייחס לגודל

דוד ביטן:  אתם הולכים על גדול מדי והוא אומר שגדול מדי הוא בעייתי

אמיר שביט: לא, אנחנו גם בקטנים

אמיר שביט:  הוא נתן את הדוגמה ודקה אחרי זה הוא הסביר מה אנחנו עושים בקטנים

אמיר שביט:  דקה אחרי שהוא אמר שאנחנו הולכים רק על הגדולים הוא הסביר כשהוא אמר - - -     

עופר ינאי: נכון

דוד ביטן: אבל למה אתם הולכים על גדול מאוד ולא על קטנים?      

אמיר שביט: אנחנו גם בקטנים

עופר ינאי: אבל בקטנים מה שיש לך זה צמוד למערכת סולרית, זה לא מתקן אגירה stand alone

אמיר שביט: נכון, כי שם זה נותן תועלת אוטומטית, לא צריך לחבר אותם, החיבור קיים, יש כבר סולרי, זה היה הלוגיקה שלנו כדי לחסוך

אמיר שביט:  אחת הבעיות, גם קודם אמרו אותה, זה בעיות הרשת

אמיר שביט:  אנחנו הצלחנו להתגבר בתהליכים כאלה ואחרים עם חברת חשמל ועם נגה ומשרד האנרגיה על כל בעיות הרשת ולייצר עוד הקצאות סולריות שבתקופה הקרובה יוקצו, אבל עדיין אנחנו רוצים שמתקני האגירה כמה שיותר יהיו צמודים לעולם הסולרי, כי שם הם מביאים קודם כל תועלת

אמיר שביט:  יש תועלות נוספות שהם יכולים להביא, זה נכון

אמיר שביט:  מערכות הניהול של התהליך הזה הן הרבה יותר מורכבות, הן הרבה יותר לא קיימות עדיין

אמיר שביט:       בתחום הגדולים המכרז מדבר על הרבה שירותים נוספים שיהיו שם, כי שם אנחנו יודעים, אפשר לנהל אותם, כי את הגדולים יותר קל לנהל, מה לעשות?      

עופר ינאי: אפשר לנהל גם קטנים, זה קיים

עופר ינאי:  היכולת קיימת בעולם ועושים בה שימוש

קרן ברק: אני רוצה להגיד מילה לפני שפיגלר

שלום דנינו: קרן, את צריכה לדעת שבוועדה הזאת יש שני כללים

שלום דנינו:  כלל אחד זה שיושב ראש הוועדה תמיד צודק, כלל מספר שתיים, אם יושב הראש טועה לחזור לכלל מספר אחד

דוד ביטן: בגלל שהפרעת לא בטוח שאני אתן לך לדבר

שלום דנינו: לא, תן לה

שלום דנינו:  מי יכול לסרב לקרן?      

דוד ביטן: אנחנו ניתן לך לקראת הסוף

מאיר פעיל: אני ברשותך אתייחס לעיקרי הדברים שנאמרו כאן, לא לפי הסדר

מאיר פעיל:  בוא נדבר על הרשויות המקומיות, הן לא מטמינות היום בגלל שאין להן אפשרות לעשות את זה ולו אפילו מקטע אחד בקרקע, הם רוצים שחברת החשמל תעשה את זה באופן מקצועי וגם על חשבון חברת החשמל

מאיר פעיל:  זה נכון לגבי כל הטמנות קווי מתח גבוה וגם מתח עליון באזורים שהם מותרים על פי הצו

מאיר פעיל:  זה דבר אחד, זה עובדתית

מאיר פעיל:  שתיים, אין להם שום מניעה להתקין על כל מבני הציבור שלהם מערכות סולריות להפקת אנרגיה סולרית ואנחנו מטבע הדברים מברכים על כך

מאיר פעיל:  כך שלקחת לצורך העניין רשות מקומית ולתת לה לידיה לנהל את כל מערכת החלוקה בצורה עצמאית זה דבר לא מציאותי

דנה כהן: אני רק מזכירה שזה לא מה שהצעתי, אני דיברתי על מקטע אספקה

מאיר פעיל: תאמיני לי, אני שמעתי אותך

מאיר פעיל:  אם לא שמעת על כך אז ממילא זה לא רלוונטי, אבל אני בכל זאת רוצה לומר את הדברים

מאיר פעיל:  היום יש לא מעט מחלקים היסטוריים שפונים לחברת החשמל על מנת שהיא תיקח לידיה את הרשת, כי הם לא מסוגלים לטפל בה, לא מסוגלים לתחזק אותה

מאיר פעיל:  אם הם רוצים להגדיל אותה מבחינת קיבולת העברת אנרגיה הם לא מסוגלים ללכת לעשות את זה, בסוף הם פונים חזרה לחברת החשמל

מאיר פעיל:  לטוב ולרע זה לא משנה, אבל זה המצב העובדתי

מאיר פעיל:       שתיים, אנחנו לא נגד קדמה ולא נגד טכנולוגיה מתקדמת, נהפוך הוא, זה חלק בלתי נפרד מהדברים שאנחנו קולטים אותם אל חיק חברת החשמל ומשתמשים בהם

מאיר פעיל:  ואכן כל מי שרוצה ביטחון אנרגטי אחרי השעון יכול לעשות את זה כבר עכשיו, אין שום בעיה

מאיר פעיל:  זה כמו רכב, שכל אחד יוכל לשים תאים סולריים על הגג של הרכב ויש לו את המצבר שבמקרה הזה נטען על ידי האלטרנטור ולספק לו את האנרגיה בצורה פנימית, בצורה של משק סגור והכול טוב

מאיר פעיל:       אנחנו אומרים שאם רוצים לעשות את זה במסגרת רחבה יותר, מעין מקרו, אז כמובן הניהול, בין היתר גם על בסיס הרפורמה, ואגב גם אנחנו לא חושבים שהרפורמה זה תורה מסיני, אפשר לשנות כל דבר, גם את הרפורמה, אבל כרגע זה מה שיושב על הפרק ואנחנו את חלקנו מימשנו עד כדי - - -     

קרן ברק: לא, יש עוד תחנה שאתם צריכים למכור

מאיר פעיל: יש לוח זמנים

מאיר פעיל:  אתה רוצה לתת לה כדי שאני אגיב? היא מדברת על רידינג, כנראה

קרן ברק: אתה יכול להחליף את זה בתחנה אחרת אם אתה רוצה, אבל צריך חמש

מאיר פעיל: שהמדינה תיקח את רידינג, אנחנו אומרים את זה קבל עם ועדה כדי למנוע אחר כך את אמירת הדברים האלה ללא תגובה

מאיר פעיל:  התחנה כבר לא פועלת מיוני 2022

מאיר פעיל:  רבותיי, קחו אותה, שהמדינה תיקח אותה, שהיא תיתן את מה שהיא צריכה לתת כנגד זה ברפורמה ובא לציון גואל

מאיר פעיל:  את יודעת מה אנחנו עושים ברידינג? אנחנו עושים מעשה ממלכתי אציל כדי לסייע למצב שאולי בשנת 2027-2026 לא תהיה מספיק אנרגיה לצרכנים שאת חלק מהם מתוקף היותך גרה באזור תל אביב

מאיר פעיל:  כך שאלה פני הדברים

מאיר פעיל:  המדינה רוצה? שהיא תיקח את רידינג, אנחנו לא נגד, אין שום בעיה

מאיר פעיל:       אני חוזר לדבריי

מאיר פעיל:  מבחינת החלוקה, ואמר את זה יהודה גן-אל, יושב ראש הוועד, בישיבה הקודמת, כרגע אנחנו אלה שננהל את כל מערך האנרגיה מבחינת החלוקה

מאיר פעיל:  אגב, גם מבחינה משקית זה יהיה יעיל יותר כי אנחנו נעשה את זה בצורה מערכתית ולא צורה מקומית

מאיר פעיל:  זה בהחלט יהיה בגדר מוסיף ולא גורע

מאיר פעיל:       לגבי הנושא של האספקה, דיברו על זה כאן

מאיר פעיל:  יש תחרות

מאיר פעיל:  שלא תהיינה אי הבנות, כל אחד היום יכול לרכוש חשמל ממי שהוא רוצה, לא מחברת חשמל

מאיר פעיל:  אתה יודע מה אנחנו? פלאג נאמבר

מאיר פעיל:  כל אלה שלא מצליחים לקבל חשמל מספק אחר או שהספק לא רוצה בהם אנחנו מספקים להם את החשמל

מאיר פעיל:  אני אומר לך, אנחנו ברירת המחדל

מאיר פעיל:  אמרתי את זה בדומה לקופת חולים שלא רוצה נגיד לקלוט לתוכה אנשים שהם לא במצב בריאותי טוב מעל גיל מסוים, יודעים את זה על קופת חולים כללית, 70% מהאנשים הבוגרים בחברה הישראלית נמצאים שם, פלאג נאמבר

מאיר פעיל:  אותו דבר חברת חשמל

מאיר פעיל:  אגב, אין לנו בעיה עם זה, אבל זה המצב

מאיר פעיל:  לכן אמרתי על שירות ולא על רווח

מאיר פעיל:  ואני אומר את זה קבל עם ועדה עוד פעם ועוד פעם ועוד פעם

מאיר פעיל:       לגבי הנושא של אגירה

מאיר פעיל:  נכון, נתנו לנו כרגע על בסיס הרגולטור 15% או 150 מגה, הנמוך מבין השניים

מאיר פעיל:  אנחנו רוצים עוד, לטובת המשק

אמיר שביט: הגבוה מבין השניים

מאיר פעיל: הגבוה, אז עוד יותר טוב

מאיר פעיל:  התבשרתי במשהו טוב

מאיר פעיל:  ואנחנו רוצים עוד כי אנחנו נממש את זה

מאיר פעיל:  ובאמת זה לטובת המשק ואנחנו כן מאמינים בכל אלמנט שיש בו כדי לשפר את היכולת לספק אנרגיה בביטחון לכל התושבים, נקייה, לטובת איכות החיים של כולנו

מאיר פעיל:       דיברו כאן על הפחם ועל הגז

מאיר פעיל:  על הגז אנחנו יודעים, גם במהלך המלחמה הזאת את תמר השביתו לפרק זמן מסוים ואנחנו ביצענו את המוטל עלינו באמצעות פחם

מאיר פעיל:  תאונות קורות, גם בגז, גם בפחם, גם באנרגיה אגירה, גם באנרגיה סולרית, אף אחד לא ערב לזה שאם האנרגיה היא מסוג מסוים שם לא פוגעים

מאיר פעיל:  אין דבר כזה, פוגעים גם פוגעים

מאיר פעיל:       ואגב כשפוגעים ברשת מי יתקן אותה? גם אם יהיה מיקרוגריד, נגיד לצורך העניין קיבוץ, אתה יודע מי תיקן בקיבוצים שהם מחלקים היסטוריים, שהם לא נמצאים תחת אחריות חברת החשמל, תראה מי הלך וסידר שם את החשמל כדי שהם יגיעו גם כמובן למשקים וגם לאנשים שעדיין ישהו שם או לגורמים שבעצם כרגע נמצאים בקיבוצים לצערי הרב, בעיקר צה"ל, זה חברת החשמל

מאיר פעיל:  למרות שזה לא נמצא אצלנו ולא באחריותנו, אף אחד לא עשה את זה

מאיר פעיל:  אז בואו נשים את הדברים רק בפרופורציה

מאיר פעיל:       אבל אני לא רוצה להכביר מעבר לזה כי אתה ממילא תעקוב אחרי הדברים, כמו שציינת

מאיר פעיל:  אנחנו לא נגד, אנחנו בעד כל דבר, כמובן עם ההיבטים המערכתיים שנוגעים גם למיקומה של חברת החשמל בכל המערך הזה שנוגע גם לחלוקה וגם להולכה שזה מערכת מאוד מאוד משמעותית, בלעדיה אי אפשר לספק שום דבר, אולי בתא המשפחתי

מאיר פעיל:       אגב לגבי אנרגיה אגירה

מאיר פעיל:  היום בטכנולוגיה הקיימת זה ארבע שעות

מאיר פעיל:  מה קורה למשל אם יש חורף שהוא קצת יותר מארבע שעות? אנחנו נגיד לו: תשתדל לתת את זה במנות של ארבע שעות?      

יוסף ספיר: אפשר יותר מארבע שעות

מאיר פעיל: בוודאי, תכפיל את מספר המתקנים, יש לזה עלות כספית, יש לזה כמובן אלמנט משקי מבחינה כלכלית

מאיר פעיל:  אפשר הכול, השאלה רק כמה זה עולה ואם הדבר הזה הוא כלכלי או לא

מאיר פעיל:      אז אני אומר, אכן אנחנו בעד, אנחנו לא נגד, אנחנו חלק מהחברה הישראלית, יש לנו אלמנט של ערבות הדדית שהיא מוכחת חדשות לבקרים כל אימת שהדבר רק מתבקש, גם לעניין הזה

מאיר פעיל:  וכן, אמרו כאן, ואני אמרתי לך את זה גם בפעם הקודמת, אם חברת החשמל לא תוכל גם לקחת חלק בייצור אנרגיה נקייה, גם באמצעות תאים סולריים, כלומר PV, וגם באנרגיה אגירה, אין סיכוי שבעולם, שזה ייכנס בפרוטוקול, שבשנת 2030 יהיה ייצור של 30% אנרגיה מתחדשת

עופר ינאי: יש לא מעט יישובים שפונים אלינו שיש להם בעיות של הפסקת חשמל

עופר ינאי:  אנחנו יודעים לפתור את זה אם אנחנו שמים מתקן אגירה, אבל אנחנו חייבים לעשות את זה יחד עם חברת חשמל, כי השנאי הוא שלהם, למה יש מניעה לעשות את זה? אתה מונע את זה? אמיר מונע את זה? מי מונע את זה? אנחנו מוכנים, התושבים צריכים, הוא רוצה, אני מניח, איפה פה הבעיה?      

מאיר פעיל: קודם כל אני לא מכיר את הסוגיה של אחרים, אני יכול לדבר רק על חברת החשמל

מאיר פעיל:  כרגע הרפורמה, מכיוון שאנחנו עמדנו עד כדי קוצו של יו"ד על כל דבר ועניין ברפורמה, ואגב, שלא תהיינה אי הבנות, יש לי המון המון הסתייגויות מהרפורמה, שלא תהיינה אי הבנות, אני אומר את זה קבל עם ועדה כל פעם מחדש, אז אני לא בדיוק זה שיילחם מלחמת חורמה עבורה, אבל באופן כללי כרגע זה המצב ואנחנו מטבע הדברים חושבים שהוא צריך להיות מאוזן, מה שאנחנו נתנו מול מה שאנחנו אמורים לקבל

מאיר פעיל:       לגבי הנושא של התשתית שאתה דיברת עליה, זה לא סוד, גם את זה אמרתי בתחילת דרכי בחברת החשמל, הרשת במשך לא מעט זמן לא תוחזקה, לא טופלה כנדרש

מאיר פעיל:  אגב זה גם לגבי ההולכה וגם לגבי החלוקה וגם לגבי ההשנאה

מאיר פעיל:  בתכנית שאמורה להיות לשנת 2030-2024, גם לגבי התכנית בהולכה וגם לגבי פר"ח, ראשי תיבות של פיתוח רשת החלוקה, הדבר הזה אמור לקבל מענה

מאיר פעיל:  אני מקווה מאוד שהמענה יהיה מספק, תמיד יש עוד מה להוסיף

מאיר פעיל:       אני כן מסכים עם זה שישנן לא מעט הפסקות חשמל שבמערכת טובה לא צריכות להיות מנת חלקנו

מאיר פעיל:  אנחנו עושים את הכול עם המגבלות שלנו כדי לשנות את זה

מאיר פעיל:  אני אספר לך סיפור, אנחנו רוצים למשל, סתם לדוגמה, באזור ספציפי קטן לסדר את הרשת, להגדיל את קיבולת האנרגיה שאפשר להעביר באמצעותה

מאיר פעיל:  לא יכולים לעשות את זה, אתה יודע למה? כי יש חברה שנקראת נגה

מאיר פעיל:  מה שהמדינה עושה, היא אומרת מצד אחד לפשט הליכים ולמזער בירוקרטיה ומצד שני כל מה שהיא עושה היא מוסיפה בירוקרטיה

מאיר פעיל:  אנחנו לא יכולים לטפל ברשת, למה? כי אין לנו אישור להפסקות חשמל, למה? כי בחורף לא מפסיקים ובקיץ לא מפסיקים ובמלחמה לא מפסיקים ולתושבים יש גם כן צרכים שלהם

מאיר פעיל:  אין לך מושג כמה אנחנו מתחננים

מאיר פעיל:  מתחננים, זו מילה הזויה, לקבל הפסקות חשמל כדי לשדרג את הרשת ולא מקבלים אותן

מאיר פעיל:  זה המצב

דוד ביטן: טוב, נגה, רצית משהו קטן? כי אני רוצה לסיים עוד מעט

יעל דיין: לא קוראים לי נגה, קוראים לי יעל

דוד ביטן: אבל את מחברת נגה, לא?      

יעל דיין: אני לא מחברת נגה

דוד ביטן: אז למה הצבעת?      

יעל דיין: אני הצבעתי כי אני באתי לפה - - -     

דוד ביטן: אני לא פותח דיון

יעל דיין: בדיון הקודם אני לא הייתי פה, אני באתי לפה כי רציתי לדעת מה אתם יכולים לעשות - - -     

דוד ביטן: לא, סיימנו

יעל דיין: אתם מתנגדים לביטחון אנרגטי - - -      

דוד ביטן: אני לא פותח דיון נוסף

יעל דיין: רק שתיתן לו לענות, מה חברת החשמל יכולה לעשות - - -     

דוד ביטן: שמעת מה שאמרתי? אני לא פותח דיון נוסף

יעל דיין: זה לא דיון נוסף, זה אותו דיון

דוד ביטן: מנהלת הוועדה אמרה לי שאת מנגה ולכן נתתי לך, כיוון שהוא אמר משהו על נגה

מאיר פעיל: אנחנו עושים את הכול כדי שתהיה לך תאורה ולא עלטה, נקודה

קרן ברק: דרך אגב, מאיר, ביום שבת בחיפה, העיר האהובה עליך, בכל שעה ביום היו כמה שעות, כל שכונה הייתה בעלטה

מאיר פעיל: נכון, אמת ויציב

מאיר פעיל:  היית בחיפה בשבת?      

קרן ברק: כן

מאיר פעיל: ראית מה קרה?      

קרן ברק: כל שעתיים שכונה אחרת עלטה

קרן ברק:  רק שתדע, אני יודעת שאתה אוהב את חיפה

מאיר פעיל: אגב, אני לא חוזר בי

מאיר פעיל:  אני אומר, מאה אחוז, יש מה לעשות, יש מה להוסיף - - -     

דוד ביטן: את רוצה להתייחס לעניין שלך או התחלת לדבר על חיפה?      

קרן ברק: לא, גם הוא חיפאי

דוד ביטן: את רוצה לרוץ לעיריית חיפה?      

מאיר פעיל: קודם כל נכון, עובדתית, אנחנו לא מתכחשים למציאות, לא בסדר

מאיר פעיל:  חברת החשמל צריכה לעשות מעל ומעבר שהדברים האלה לא יקרו

מאיר פעיל:  אנחנו לא שולטים בפגעי מזג האוויר, יש דברים שהם בגדר סערות

דוד ביטן: בסדר, הבנו את הסוגיה

קרן ברק: אני רק רוצה לתקן כמה נתונים שנאמרו פה כי זה כבר לפרוטוקול אז חשוב שייאמר

קרן ברק:  לפרוטוקול, אני יו"ר פורום יצרני החשמל הפרטיים מגז ומימון, יש לנו לפחות, אם לא יותר, עשרה שחקנים, לא שניים, עשרה

דוד ביטן: אבל לא גדולים

קרן ברק: עשרה יצרנים - - -      

דוד ביטן: אתם דורשים לנו איזה שתי חברות קטנות ואחר כך אומרים שיש שחקנים

קרן ברק: דוד, בבקשה

קרן ברק:  תן לי לסיים

קרן ברק:  נתת לכל אחד פה להגיד גם נתונים לא נכונים

דוד ביטן: בבקשה

קרן ברק: יש מעל לעשרה שחקנים בתחום הזה ואני גם רוצה להגיד לך, מאיר, הרפורמה לא התחילה כשאתה הפכת להיות מנכ"ל חברת חשמל, היא התחילה הרבה הרבה לפני כן והיא באה כדי לייצר תחרות ולהוזיל מחירים ולהתייעל

קרן ברק:  אז אתה יכול לדבר על השירות שאתה נותן, אבל מבחינת התייעלות של החברות עצמן, התחנות עצמן שנמכרו, כל תחנה שנמכרה מייצרת הרבה הרבה יותר, באספקה הרבה יותר גבוהה ממה שהיא הייתה לפני כן

קרן ברק:  זאת אומרת גם להתייעלות - - -      

מאיר פעיל: מאיפה זה בא לך? בואנה, אני מקווה שאלה שלוקחים את השירותים שלך, שיבדקו את המידע שמגיע אלייך

מאיר פעיל:  לא היה ולא נברא

קרן ברק: גם להתייעלות של ייצור החשמל יש משמעות, לא רק לשירות

קרן ברק:  בנושא המיקרוגריד זה משהו אחד, לפתוח את התחרות שהמשמעות שלו זה שוב פעם להחזיר את חברת חשמל להיות מונופול, כמה היא עכשיו חברת חשמל? היא עדיין לא ירדה מ-50%, עכשיו היא 50%

מאיר פעיל: לא, לא, לא

קרן ברק: אני שואלת את אמיר, כמה חברת חשמל?      

אמיר שביט: עכשיו היא בערך 50%

קרן ברק: בשנה הבאה כמה היא תהיה?      

אמיר שביט: בשנה הבאה אשכול, במחצית השנה עדיין עם אשכול, סדר גודל של 30%

אמיר שביט:  כל השנה הבאה זה 40%, כשאשכול חצי שנה בידי חברת החשמל

קרן ברק: מ-50 היא יורדת ל-30?      

אמיר שביט: לא, אני מנסה להגיד

דוד ביטן: 30%, זהו

מאיר פעיל: כן, זה מונופול?      

דוד ביטן: ברגע שאשכול נמכרת נגמר הסיפור

אמיר שביט: זה לא רק זה, נכנסת אנרגיה מתחדשת בכמויות לא קטנות

מאיר פעיל: קרן, תקשיבי, גוף מונופול לא הולך ומתקין פי שניים מונים חכמים כדי ליצור תחרות בשוק

מאיר פעיל:  מונופול לא עושה את זה, חברת החשמל עושה את זה

מאיר פעיל:  כדאי שתקראי טוב טוב מה אנחנו עושים, תלמדי את הנתונים ואז תבואי ותגידי את הדברים האלה

קרן ברק: אתה אומר כאילו הרפורמה לא הייתה נדרשת

קרן ברק:  היא הייתה נדרשת מאוד מאוד

מאיר פעיל: אני לא אמרתי, אמרתי שיש לי המון הסתייגויות ואני בעד תחרות

מאיר פעיל:  אני בעד תחרות, בעד בעד בעד תחרות

קרן ברק: והיא מייצרת תחרות

קרן ברק:  כשיש לך עשרה שחקנים זה כבר תחרות בתוכנו

קרן ברק:  אתה יכול להגיד עד מוחרתיים, זה כבר ייצור תחרות

קרן ברק:  תחרות על מחיר, תחרות על - - -     

דוד ביטן: בסדר

דוד ביטן:  אני רוצה לסכם

קרן ברק: אבל למה אתה מזלזל בזה?      

דוד ביטן: אני לא מזלזל בשום דבר

דוד ביטן:  זה לא ויכוח בינך לבין חברת חשמל

שלום דנינו: אגב, מהנתון החדש הזה שאתם מציגים חברת החשמל יורדת ל-30%

שלום דנינו:  אני אומר לך משהו, זה מטריד אותי

אמיר שביט: בשנת 2025 אלה סדרי הגודל

קרן ברק: אני מכירה מספרים אחרים

דוד ביטן: אני רוצה לומר דבר כזה

דוד ביטן:  קודם כל ההתרשמות שלי שהדברים מתקדמים בצורה מקצועית

דוד ביטן:  נכון, תמיד יש בעיות בדרך שצריך לטפל בהן גם מבחינת החלטות וגם מבחינת בירוקרטיה, אבל ההתרשמות שלי שאנשים יודעים מה הם עושים

דוד ביטן:  אמיר, אני רוצה להגיד לך את זה, גם אתה, גם משרד האנרגיה, גם חברת החשמל, גם כל מי שמטפל בזה

דוד ביטן:  זה דבר ראשון

דוד ביטן:  כמובן שאתם צריכים לטפל במהירות של הדברים, שלא נראה לי הגיוני שכל דבר לוקח חמש שנים, בצורה כזו אנחנו לא נוכל להתקדם לשום מקום

דוד ביטן:       דבר נוסף, צריך להכניס את השוק הפרטי הרבה יותר מהר כי השוק הפרטי מביא השקעות לא על חשבון המדינה ובזה אתם צריכים, ואני אומר את זה גם למינהל, כדי לקדם את הפרויקטים אתם צריכים בהתחלה אולי לוותר על חלק מההכנסות ולקבל אותן אחר כך, שהעסק יזוז כמו שצריך, כי אנחנו צריכים לקדם את החברות הפרטיות

דוד ביטן:       אני חושב שחברת החשמל כן צריכה להיות בעניינים

דוד ביטן:  זה לא הגיוני שחברה בסדר גודל שלהם, עם כוח האדם שלהם והניסיון שלהם והידע שלהם לא בתוך העניין

דוד ביטן:  אז עשו את הרפורמה, אנחנו צריכים לשבת אחרי כמה שנים שהרפורמה כבר פעילה ולראות מה ההשלכות של הרפורמה ואיך אפשר להכניס את חברת החשמל

דוד ביטן:       אני חושב שלגבי המיקרוגריד אני מבקש שתדונו איך חברת החשמל יכולה להיות חלק מהעניין של המיקרוגריד, כי בלי זה נראה לי לא תהיה שום התקדמות מי יודע מה, מכיוון שהם בסופו של דבר ספק הקצה

דוד ביטן:  גם אם יש מיקרוגריד עדיין הם בתוך העניין, אתה לא יכול להתעלם מהם

דוד ביטן:  לכן צריך לראות איך הם נכנסים לעניין

דוד ביטן:       יש הבדל בין ערים, מועצות לבין מושבים

דוד ביטן:  זה שלקיבוצים יש את ההיסטורי שלהם, אני חושב שכן צריך להתחיל עם המושבים ולראות איך במושבים אנחנו נכנסים לעניין היום, דוחפים את העניין הזה ולראות איך חברת החשמל משתלבת בעניין הזה

עופר ינאי: אני מוכן לעשות עם מאיר פיילוט במושב

דוד ביטן: בסדר, יכול להיות

יהודה הראל: אתה מתכוון לקיבוץ, לא למושב

עופר ינאי: לא, קיבוץ אני לא עושה איתו, אבל מושב אני צריך לעשות - - -     

דוד ביטן: לא, מושבים, הכוונה מועצה אזורית

יהודה הראל: הכוונה היא בקיבוצים ולא במושבים

דוד ביטן: לא, בקיבוצים יש פטור

יהודה הראל: אין להם פטור במושב, רק בקיבוץ

דוד ביטן: אני לא חושב שלקיבוצים מגיעה איזה שהיא עדיפות מיוחדת

שחר הררי: הקיבוצים מקבלים הנחה בחשמל, צריך לדעת, זה לא הכול תמים פה

שחר הררי:  הוא סומך על זה שהם מקבלים הנחה

דוד ביטן: לגבי הרפורמה, חוץ מהישיבה במרץ אני רוצה לעשות ישיבה לגבי הרפורמה עצמה

דוד ביטן:  אני רוצה תשובות ממך היום, אחרי שמכרו את אשכול, מי השחקנים בשוק שמחזיקים את רוב האחוזים כולל בדברים אחרים, לא רק בייצור של תחנות הכוח, אלא איזה שחקנים היום בשוק כולל הייצור האחר

דוד ביטן:  זאת אומרת אני רוצה לדעת אם קיבלנו חברות חשמל אחרות

דוד ביטן:  זה לקראת הדיון על הרפורמה

עופר ינאי: קיבלת

דוד ביטן: אם קיבלתי חברות חשמל אחרות אז האוצר צריך לשקול את העניינים האלה מחדש

דוד ביטן:  לא לגבי פתיחת הרפורמה, הרפורמה היא דבר טוב, כי אתה כל דבר שאתה משקיע זה בא לתעריף החשמל בסופו של דבר

דוד ביטן:  זה המצב

דוד ביטן:  כל דבר מגיע לתעריף החשמל, גם אם אתה משקיע ל-20 השנה הבאה זה נכנס, אבל זה נכנס לתוך 20 שנה, בסופו של דבר השקעות פרטיות זה דבר חיובי

יהודה הראל: גם השקעות פרטיות מגיעות לתעריף, כבוד היושב ראש, זה לא בא לשם שמים

יהודה הראל:  זה בא מהתעריף בצורה הרבה יותר אגרסיבית ממה שזה בא אצלנו

דוד ביטן: אבל עדיין

שחר הררי: אני רק מבקש ממך, היושב ראש, כשמכרו תחנות נתנו להם תעריף יותר גבוה מחברת החשמל

שחר הררי:  זה שכחו פה

שחר הררי:  קיבלתם 20% יותר מחברת החשמל על אותה תחנה, אז למה לא להשאיר את זה בחברת חשמל? משהו לא הגיוני

קרן ברק: אתה שואל את השאלות האלה

דוד ביטן: אנחנו לא פותחים דיון

קרן ברק: מה זה לא פותחים דיון? אתה נותן לו להגיד דברים בלי שיהיה להם מענה?      

דוד ביטן: לא צריך מענה, אני מסכם

דוד ביטן:  מה זה מענה? זה לא דיון אחרון גם בעניין הזה

דוד ביטן:  אמרתי, יהיה דיון על הרפורמה, אז מה אתם פותחים לי את הרפורמה עכשיו

דוד ביטן:  לא הבנתי, מה העניין?      אנחנו נעשה את הדיון על הרפורמה, תשקלו את העניין איך מכניסים את החברה למיקרוגריד, בלי זה לא נוכל להתקדם כי הם הקצה

דוד ביטן:  בסופו של דבר הם בפנים, אתה לא יכול להוציא אותם החוצה

תהלה פרידמן: אין סתירה

דוד ביטן: בסדר, יכול להיות שאין סתירה, אבל עדיין אני רוצה לדעת איך הם נכנסים פנימה

דוד ביטן:  תתחילו בפיילוט על המושבים, שזה לדעתי דבר שכן אפשר להתחיל איתו, מאשר במועצה מקומית, שזה בעייתי קצת להתחיל שם את העניין הזה, ותראו איך אתם משלבים את הרשויות המקומיות כי זה לא הגיוני שהן לא יהיו משולבות בעניין הזה

דוד ביטן:       אנחנו נמשיך את הדיונים במרץ, תודה רבה